url: =Peter Masa 3 | Siantongluan\nPeter Masa 3\nTua mah bangin zite aw, na pasalte uh Pasian thu umlo ahihkhak leh na gamtatna hangun Pasian thu a uptheihna dingun na pasalte uh thu na mang un. Kampau kul sese loin,\nna gamtat hoihna uh a muh uh ciangin Pasian thu hong um ding uh hi.\nNa hoihna dingun puatham kizepna ahi sambawlna, kham leh suangmanpha tawh kizepna, puan hoihnono silhnate na bulphuh kei un la,\nPasian muhna-ah a manpha mahmah ahi lungsim puakzia, a tul theilo sunglam hoihna na bulphuh zaw un.\nA beisa hunah Pasian muangin thu um numeite in a pasalte uh thu mangin, tu-a bang danin a hoihna dingun a kibawl uh hi.\nSarah zong tu-a bangmahin gamta a, a pasal Abraham thu mangin, "Topa aw," a ci hi. Note zong a hoihin gamta-in, bangmah launa neiloin na om nak uh leh tu-in Sarah tanute na hita uh hi.\nTua mah bangin pasalte aw, note sangin na zite uh a thahatlo zawdeuh ahihna thu na phawk un. Note mah bangin Pasian piak nuntakna a ngahte ahih uh manin na zite uh zahtak bawl un. Tua hi leh na thungetna uh bangmah in hong nawngkaisak lo ding hi.\nA tawpna-ah kong gennop thu in: Lungsim leh ngaihsutna kikhat nei-in unau ki-itna lungsim nei un la, migi-in kiniamkhiat un.\nHong bawlsiate siatna tawh thukkik loin hong samsia mite samsia kik kei un la, Pasian in note a hong sap lai-in thupha a hong piak dingin hong ciamsa ahih manin, hong siat bawlte thupha tawh na thukzaw un.\nBang hang hiam cih leh Lai Siangtho in, "Nuntak nuam deihin, hunhoih a zang nuamte in kamsia pau kei uh hen la, zuauthu gen kei ta uh hen.\nGitlohna pelhin hoih gamtat uh hen la, mi tawh kilem ding hanciamin kilem theihna dingin hahkat ta uh hen.\nTopa in a thuman mite mu a, amaute thungetna pia tawntung hi. Ahi zongin a gamtatsia mite Topa in a langbawl hi," na ci hi.\nNote in a hoih gamtat ding utin hanciam le uh cin kua in hong bawlsia ding ahi hiam?\nA hoihin na gamtat manun gimna na thuak uh leh zong Pasian in thupha hong pia ding hi. Mite kihta kei un la, lunghihmawh ngaihsut kei un.\nNa lungsim sung uhah Khrih zahtakbawl un la, amah Topa-in nei un. Note lametna thu a hong dong a omkhak leh hoihtakin a genthei dingin kiging tawntung un la, ahi zongin lungnemna leh zahtakna lim tawh gen un.\nKhrih nungzui na hihna hangun na gamtat hoihna uh hong gensia-in hong simmawhbawl a om ciangin a maizum theihna dingun na lungsim uhah kisuanna a om hetlo dingin na siangtho om un.\nGamtatsia-in i om sangin Pasian deihna ahih nak leh i gamtat hoihna hangin gimna i thuak hoihzaw hi.\nKhrih mahmah zong note-a dingin si a, Pasian kiangah hong tunpih theihna dingin mihoih khat pen mihoihlote mawhna hangin khatvei a si hi. Mite in ama leitung pumpi that a, ahi zongin Pasian in kha nuntakna a pia hi.\nTua kha nuntakna tawh va pai-in thongkia-in a om khate kiangah thu a va hilh hi.\nNoah in teembaw a bawl hun laitakin Pasian in lungduai takin ngak hinapi-in hih kha a nei mite pawlkhat in Pasian thu manglo uh hi. Teembaw sungah a om mi giat bek, tui in a suaktasak hi.\nTui pen note a hong honkhia tuiphumna lim hi a, pumpi panin nin sawpkhiatna lim hiloin, Jesuh Khrih thawhkikna hangin lungsim siangthona dingin Pasian tungah kamciamna lim ahi hi. Tua Jesuh thawhkikna in note hong honkhia ahi hi.\nTu-in vantungah tua Khrih pai khin a, Pasian taklamah omin, vantung mite leh ukna aana a neite khempeuh tungah a ukin a om hi.


timestamp: atn

url: =Rideshare Apps pan Taxi Booking abawlleh Truck mawtawpi khatin dawn :: ZOMI DAILY\nposted on 3 July 2017 at 10:03 am Lomkholna: China, News, Sawltak, World\nRideshare Apps ahih keileh Ride-hailing Apps tepen Taxi taktak te sangin ki limzat zawphialta hi. Uber pen adang gamtuamtuam ah kilimzak mahmah himahleh Southeast Asia gamsung Singapore, Malaysia, Indonesia, Thailand, Vietnam, Philippines te ah Grab zong kilimzat mahmah hi.\nChina ah pasal khatin Rideshare Apps khatpan in Taxi Booking abawlleh Truck mawtawpi khatin vadawn cih Mashable pan kiza hi. Tua Rideshare Apps pen UberX hilo hamtangding kici a, Grab zong hilo ngel khading hi.\nSouthwest China, Wushan County panin Chongqing City zuanding in pasal khatin Rideshare Apps panin mawtaw Booking abawl ahihi. Hih Booking bawlpa paisawmna khuanih kikal pen nai 5 pan nai 6 bang mawtaw akihawlding ahihi.\nTua Booking abawlpa minpen kigenkhialo a, ahi zongin Chinese Social Media akilimzat mahmah ahi Weibo tungah @QiGeNongDongQiang cih User ID tawh hihthu agelhkhiat ahihi.\nBooking abawlkhit ciangin mawtawhawl Driver pa’n kongdawn nading mawtaw pen azai mahmahkhat ahimaw ci’n sms khakkik cihi. Booking bawlpa inzong azai mahmah acih ciangin Toyota Alphard khawng ahidiam ci’n mawtaw hoihnono, aliantheithei ahiding in lamen gige hi.\nAhi zongin Driver pa atun ciangin ama upmawhbang nahi hetlo in, Truck mawtawpi khat nahimawk hi.\nTua Booking bawlpa pen akhualzin nading gamla ahih manin, mawtaw tungah ihmuh hithiatding cih angaihsut ahihi. Truck mawtawpi nungah lupnading zaimahmah himahleh mawtaw pen hatsaklua sawnsawn ahih manin, lokgawp in ihmu theivetlo hi.\nMawtaw hawlpa in laukei in, mawtaw kahawl pen sawtmahmah khinta hi ci’n alauloh nadingin genphapha hi. “Don’t worry, bro, I’m a long-time driver! Long-time driver!”\nChongqing Evening Post te’nzong hihthu suahkhia uh a, hih mawtawhawl pa’n abeisa inzong hih Truck mawtawpi mahtawh Passenger kapua zelzel cisawnsawn hi.\nRideshare Apps pen amin ki pulak khialo a, ahi zongin Rideshare Company panin thunei te’n mawtaw bangcibang hiam cih sitcianna kinei khalo mahhi ci’n akhialhna uh genkhia hi.\nHih thuthang pen ki thehzak gawppah in, Rideshare Company te nangawn in hihbangin Truck mawtawpi khatin Passenger apuak azak uhciang in lamdang samahmah uh cihi. Sawltak #zomidaily\nPrevious: Malaysia, Senai khuasung aom Fireworks kikoihna Factory khat meikang\nNext: Syria, Damascus ah Car Bomb puakkham in mi 18 si, adang mi 12 liam\nRev. Go Nang (Agape MC) in Hakha khuapi amuhzia


url: =China ah numeikhat in sumbawlna in Cobra Sokval gul tampikhawi :: ZOMI DAILY\nposted on 4 January 2018 at 3:59 pm UTC+9:30 Lomkholna: China, News, Sawltak, World\nChina gamsung ah numei khatin Sokval akici “Cobra” gulvom namte tampi khawi ahih manin, ama minpen “Cobra Queen” kiciliang hi. Tuanu mintaktak pen Hu Xiaoxia hi a, China, Chongqing City sungah teengin, ama innsung ah gul tampi khawi hi.\n2014 kum akipan gulkhawi akipan ci a, gulbekbek akigawm in 1000 valbang khawikhia khinta hi. Tualak ah atamzaw pen Cobra gulte ahihi.\nZingsangsim in tua gul akhawina inndei sungah lutden in, hahsiangzel a, tuaban ah inndeisung alumna leh akawtna “temperature and humidity” cihte Checking bawlden hi.\nTuaban ah tua agulkhawi te panin “Snake Wine” akici gulpan akibawl “gulzu” bawlkhia hi. Tua Snake Wine pen adiakdiak in Chinese te’n “medicinal liquor” ci’n zatui namkhat in alimzat mahmah uh ahihi. Snake Wine dawnleng cidamsak in hoihmahmah kici hi.\nVideo: Meet China’s Cobra Queen who lives with 1,000 snakes\nTuaban ah Cobra gul ii avun tezong zuakding in bawlkhiathei hi. Cobra gulvun zong Sen te’n ngeina zatui “Traditional Chinese Medicine” in alimzat mahmahkhat ahihi.\nAhi zongin Cobra Sokval gulte pen agu khauhmahmah in, alauhuai mahmah gulnamkhat ahihi. Lauhuai kihtak huai mahmah himahleh hih numeinu pen nisim in Cobra te anpia in, kemin, akhoiden himawk hi.\nAma genna ah hih gulte pen gunei in, lauhuai mahmah a, hong tukkhak zenzenleh bangci kikepding cihpen ihtheihcian kul hi. Tuaban ah hongtukloh nading in kikepsiam dingpen thupi zawlai hi ci’n genkhia hi.\nSnake Wine pen Traditional Chinese Medicine in kum tultampi akizang ngei ahihi. Southeast Asia leh China gamsung Region pawlkhat ah tudongmah Snake Wine pen zatui, thakhauhza cihbang in ki limzatlai mahmah cihi.\nMore: Kuala Lumpur, Jalan Ipoh aom mawtaw sungah gulkhat kivial venvan\nSnake Wine akibawl ciangin thambelpi sungah buhzu ahih keileh adang zu akhauh mahmah tawh gul te koihkhawm in khatampi kidiahcip hi. Mualtan, Sokval gulte ii agu teng zulak ah akidiahdong, akizelhdong kidiahcip cihi. Tua zu pen zatui tuamtuam in Sente’n zangthei uhhi. Hihbangdan Snake Wine pen abeisa China’s Western Zhou dynasty (1046-771 BC) hunpek in azat kici hi. Sawltak #zomidaily\nPrevious: Jan 4, Kawlgam suahtak ni ~ Pau Khat Suan\nNext: Yangon – Mandalay lamzikpi tungah 2017 kumsung Accident 555 veipiang, mi 116 si\nNang Pasian Maw? ~ Rev. Zam Khat Kham


url: =Belshazzar, Babylon kumpi a suahzawh a kum masa kumin keimah Daniel in mang khat ka man a, zanin maang ka mu hi. Ka mangmat lai-in ka gelh a, tua zana ka maangmuhnate ka ciamtehna hih bang ahi hi:\nMun khempeuh panin huihpi hong nungin tuipi tung a seemgawp hi.\nTua ciangin tuipi sung panin a kibanglo sa golpi li hong pusuakto uh hi.\nA masa pen humpinelkai tawh kibang a, ahi zongin muvanlai kha tawh a kibang kha a nei hi. Ka et laitakin a khate gel a hong kibotkhia hi. Leitung panin tua ganhing kidomkaang to-in, mihing bangin a khe nihin kidingsak a, mihing lungsim ama tungah a kipia hi.\nTua ciangin a nihna sapi vompi tawh a kibang khat ka mu hi. A nunglam khe tawh dingin a ha tawh nakguh thum pet a, "Na duh zahzah sa tampi ne in," cihna aw khat a hong ging hi.\nKa et lai leh kamkei tawh a kibang sapi dang khat ka mu hi. A nungzangah vasa kha tawh a kibang kha li a nei hi. Tua sapi in lutang li nei a, ukna aana ama tungah a kipia hi.\nKa et lai leh sapi lina ka mu hi. Tua sapi kihtakhuai mahmah a, lipkhaphuai-in a thupi mahmah hi. Amah in a gol mahmah sik-ha a nei hi. Amah in nene-in a nek valteng a khe tawh a tuancilgawp hi. Sapi dangte tawh kibang loin amah in ki sawm a nei hi.\nTua kite ka et laitakin tuate lakah adang ki neu khat hong po a, a omsa sung pan ki thumte a botkhia hi. Tua ki tungah mihing mittang tawh a kibang mittang leh kam om a, kiphatsakna kam tampi a pau hi.\nKa et laitakin kumpi tokhomte a hong kikoih hi. A nungta tawntung mipa tua tokhomte khat tungah a tu hi. A puante vuk bangin ngo a, a samte tuumul hoih tawh a kibang hi. A tokhom pen meikuang leengpei tungah kinga-in mei kuang zuazua a,\ntua sung panin meikuang a hong lengkhia niloh hi. Ama nasem ding mihing tul za tampi om a, a mai-ah mihing tul za sawm tampi a ding uh hi. Thukhenna ding hun kipan a, laibute a kiphen hi.\nKa et laitakin tua ki neu in kiphatsakna kamsia a pau ka za hi. Ka et lailai leh tua sapi lian a lina kithat a, a pumpi meikuang sungah kikhulin a kisusia hi.\nSapi dangte ahih leh a vangliatna uh kilak khiatsak a, ahih hangin a nuntak laina ding uh hun ciangtan khat a kipia hi.\nZan ka maangmuh hun sungin ka khuadak leh mihing tawh a kibang mi khat meii tungah a hong pai ka mu hi. A nungta tawntung mipa kiangah pai-in, ama kiangah a kipia hi.\nAmah in vangliatna, minthanna, leh kumpi za ngah ahih manin minam kimte, minam tuamtuamte, paunam tuamtuamte khempeuh in ama na a sem ding uh ahi hi. Amah in a tawntungin uk ding a, a kumpi gam a bei ngei kei ding hi.\nKa maangmuhnate in hong linglawng sakin a hong patausak mahmah hi.\nKa pama ding mite khat kiangah pai-in hihte khempeuh a khiatna hong hilh in, ci-in ka thum hi. Tua ciangin amah in a khiatna a hong hilh hi.\n"Hih sapi lite pen leitung panin a hong khangkhia ding kumpi gam li ahi hi.\nAhih hangin a Lianpen Pasian mite in kumpi za ngah ding uh a, a tawntungin a nei paisuak ding uh hi," hong ci hi.\nTua ciangin a dangte tawh a kibanglo a kihtakhuai sik-ha leh sumngo khecin a nei sapi lina thu ka thei nuam hi. Amah in nene-in na khempeuh tuancilgawp hi.\nTua ciangin a lu tungah ki sawm leh, a nung ciangin ki khat hong po a, a omsa kite sung pan ki thum a kitanna thu ka thei nuam hi. Amah in mittang leh kiphatsakna kamsia pauna ding kam a nei hi. A dangte sangin nakpi takin kihtakhuai zaw hi.\nKa et laitakin, tua ki in Pasian mite galin do a, amaute a zogawp hi.\nTua ciangin a nungta tawntung mipa hong pai a, a Lianpen Pasian mite-a ding a hoih thukhenna a hong gen hi. Pasian mite in kumpi za a ngahna ding uh hun a hong tung hi.\nHih bangin hilhtelna kei a hong kipia hi: "Sapi lina pen leitunga hong om ding kumpi gam lina ding hi a, kumpi gamdangte tawh kilamdang mahmah ding hi. Amah in leitung buppi valhtum ding a, tuancil gawpin a sukham ding hi.\n"Ki sawmte pen tua kumpi gamsung panin a hong piang ding kumpi sawmte ahi uh hi. Tua ciangin kumpi dang khat hong piang leuleu ding a, amah in a omsate tawh a kilamdang mahmahin kumpi thum a nuaisiah ding hi.\n"Amah in a Lianpen Pasian langpangin thu gen ding a, Pasian mite a bawlsia ding hi. Amah in amaute biakna tawh kipawl thukhamte leh pawi bawlna hunte kheelsak ding hanciam ding a, ama khutsungah kum thum leh alang sung Pasian mite a om ding uh hi.\n"Tua ciangin thukhenna hun hong kipan ding a, ama vangliatna lakkhiat sakin, amah a kisusia maimang ding hi.\n"Hih leitung kumpi gam, vangliat-na, leh liatna khempeuh a Lianpen Pasian mite tungah a kipia ding hi. Amau kumpi za cikmah hunin bei ngeilo ding a, leitung ukna za a nei khempeuhte in a thu uh mangin amaute na a sem ding uh hi," hong ci hi.\nHih tangthu a beina hita hi. Hih thu ka ngaihsut ciangin keimah Daniel ka lau mahmah a, ka mel a daanggawp hi. Ahih hangin hih thu keima lungsim sung bekah ka koih hi.


url: = Tinaung Takluem 1 Corinth 10\nIsrael te Tangthu Pan Kidopna\n1 Tuabek domngawl in, suapui te awng, i pu le pa te theampo bangbang in mei ngo nuai ah om, ci le a vekpi in tuipi sung ah a pai na uh thu he ngawl in na om tu uh ka dei bua hi;\n2 Taciang amate theampo in mei ngo le tuipi sung ah Moses tung pan tuiphumna la uh hi;\n3 Taciang thaa an a kibang tek ne uh hi;\n4 Amate theampo in thaa tui a kibang tek in dawn uh hi: banghangziam cile amate a zui thaa Suangpi pan in a phul tui dawn uh hi: tua Suangpi sia Christ a hihi.\n5 Ahihang amate sung mi tampi tung ah Pathian lungkim ngawl hi: tua ahikom amate sia senneal ngam sung ah thi siat uh hi.\n6 Tu in amate in na pha ngawl te a deileilam uh bang in eite i dei ngawl natu in, hi thu te i ette tu a hihi.\n7 Amate sung ah pawlkhat te in milim a biak uh bang in, note in na bia peuma heak vun; mite sia ne tu le dawn tu in to khawm uh a, laam tu in ding tu uh hi, ci a ki atkholsal om hi.\n8 Amate sung ah pawlkhat te in paktatna vawt uh a, ni khat sung in then ni le tul thum a thi uh bang in, eite paktat mawna vawt ba tawng.\n9 Amate sung ah pawlkhat te in Pathian ze-et uh a, ngul te in a siatsua uh bang in, eite Christ i ze-et batu hi.\n10 Amate sung ah pawlkhat te phun uh a, a siatsua thei pa in a siatsua bang in, note phun heak vun.\n11 Tu in hi thu theampo amate tung ah a piang te i ette tu a hihi: taciang amate tung ah leitung bo na a thet nate zong eite danpiak natu in a ki at a hihi.\n12 Tua ahikom mi khat in, ka ding hi, ci a ngaisun le a pu ngawl natu in kidawm tahen.\n13 Ze-etna na thuak na uh sia note bek in a thuak na hi bua uh hi, ahihang mihing tung ah a kibangtek in a theng a hihi: Pathian sia thuman a, na thuak zawk ngawl tu uh ze-etna hong thet tu hong oai ngawl tu hi; ahihang ze-etna taw na suatak natu uh lampi hong vawtsak tu a, tabang in note in na thuakzo tu uh hi.\n14 Tua ahikom ka it te awng, milim biakna pan in tai vun.\n15 Mipil te tung ah thuson bang in kong son hi; ka son thu te noma in thukhen vun.\n16 Thupha kong piakna uh hai sia Christ thisan ki pawlkhopna hi ngawl ziam? Ka balnen uh anluum sia Christ pumpi ki pawlkhopna hi ngawl ziam?\n17 Banghangziam cile eite sia tam mama pha hi napi, anluum khat le pumpi khat i hihi: banghangziam cile tua anluum lumkhat sia i vekpi in i hawm tek hi.\n18 Israel mite sia cilesa ngeina bang in en vun: amate sia biaktau tung ah biakpiakna te a ne te hi ngawl ziam?\n19 Tabang ahile bang ci nuam khi ziam? tua milim sia na khatpo, a hibale milim te tung ah biakpiakna sia na khatpo a hi ziam?\n20 Ahihang, Gentile mite i biakpiakna nate sia doai te tung ah biakpia hi a, Pathian tung hi ngawl hi: taciang note in doai te taw kipawlna na nei tu uh ka dei bua hi.\n21 Pathian hai le doai te hai na dawn khawm thei batu uh hi: Topa sabuai le doai te sabuai zong na zangkhawm thei batu uh hi.\n22 Pathian i hong thum tu in thin-uksak tu hi ziam? Ama sang in hat zaw i hi ziam?\nNa Theampo Pathian Minthan Natu\n23 Na theampo ka seam le zong phamaw ngawl hi, ahihang na theampo sia phattuamna om ngawl hi: na theampo ka vawt le phamaw ngawl hi, ahihang na theampo in hong khangtosak ngawl hi.\n24 Kuama in ama atu bek zong heak tahen, ahihang mi khatsim in ngualdang hau na zong ta uh hen.\n25 A sia le a pha heakna taw in sumbuk ah a ki zuak theampo dong ngawl in ne lel vun:\n26 Banghangziam cile leitung le a sung a om theampo a nei sia Topa a hihi.\n27 Thu um ngawl khat in anne tu in hong sam in, pai na sawm le na mai ah hong kilui po ne in, ki thasunna taw bangma dok kul ngawl hi.\n28 Ahihang khatpo in, hisia milim tung ah biakpiakna in a kipia hi, hong cile, na sia le pha heakna le hong son tu ngaisun in ne heak vun, banghangziam cile leitung le a sung a om theampo a nei sia Topa a hihi:\n29 A sia le a pha heakna ka ci ciang in, nangma i sia le pha heakna hi ngawl a, ngualdang i sia le pha heakna a hihi: banghangziam cile ngualdang khat i sia le pha heakna in keima ngaisutna banghang thu hong khen tu ziam?\n30 Banghangziam cile hesuakna tungtawn in lungdamko in a ne ka hile, banghang a pha ngawl in hong kison tu ziam?\n31 Tua ahikom na ne uh a hi a, na dawn uh ahizong, bangpo na vawt uh zong, Pathian minthanna tu ngaisun in vawt tavun.\n32 Judah mi ahizong, Gentile mi ahizong, Pathian pawlpi ahizong puksak heak vun:\n33 Mi tampi ngupna nga a, a phattuam pui thei natu uh in keima phattuamna zong ngawl in mi theampo sia na theampo sung ah lungkimsak khi hi.


url: =Mittaw Ngate leh Sai thu gentehna ~ Dr. Dal Khan Mang :: ZOMI DAILY\nposted on 15 July 2016 at 12:38 am Lomkholna: Article, Biakna\nHih gentehna pen buangnai banga akikai kawikawi thei gentehna hi. A zangcilte in thu khat genteh nadingin na zang khin uh ahihhangin ei zong ih deihdeih genna dingin kizang thei hi. Agol pen panin aneu tuak in genni ci leng, biakna lam ah: Pasian ih muhdan, biakna ih muhdan, pawlpi’tawndan, upna ih sandan, Lai Siangtho ih teldante gentel nadingin akizang thei hi.\nMittaw ngate in sai pen nam nga in mu hi. Amaute muhdan tek mah tawh sai hi, ci uh hi. Tua bangmahin “Pasian” zong nam nga bek thamlo in mihingin mu tek hi: agilo Pasian, alungduai Pasian, a it Pasian, a awi-am Pasian, aciling Pasian, asusia Pasian, asiangtho Pasian, acingh Pasian, van asangna ah aom Pasian, lei ah mite tawh aom atualbial Pasian, aphat ngai Pasian, leh ama thu bek thu asa Pasian, cih bangin muhdan khat leh khat kitum kak hi. Ih muh dan khat tek mah pom in tua pen mah Pasian ih ci hi. Aman na ciang khat om hinapi, abupin man lo hi.\nMittawte in sai pen nam nga in mu uh hi. Amaute muhdan tekmah tawh sai hi, ci uh hi. Tuabang mahin “biakna” zong khat leh khat ih muhdan kibanglo hi. Atangpi in: biakna pen kipiak khiatna, pu le pa ngeina, cihmawhtaina, pawl leh gual kaihna, nainganzi nasepna, kinampi sakna leh biak le paaina, cih bangin kitel leh kizang hi. Hih muhdan nam khat tekin aman ding abat hangin abupi in maanlo hi.\nMittawte in sai pen nam nga in mu uh hi. Amaute muhdan tek tawh sai mah ci uh hi. Tua bang mahin, “pawlpi” tawndan zong muhdan kilamdang hi. Eite theih na ciangciangah: pawlpi in up dan tawndan kibangteng kipawlna, sivui kipawlna, nasep zonna, unau sanggam khualna, Pasian nasep kipawlna, gupna hawmkhiatna, khalam cinate khoina, pilna zonna, zi zonna, pasal zonna, ukza zonna, minam deidanna, cihbangin kimu in kizang hi.\nMittawte in sai pen nam nga in mu uh hi. Amaute muhdan tek tawh sai mah ci uh hi. Tuabang mahin “upna” zong sandan kibanglo thei hi: Pawl khatte in upna pen gupna ngiat a angaihsun, zuihna leh thumanna, pianthakna, Jesu gumpa leh Kumpi a sanna, Pasian tate suahna, leinate nungngat a Pasian lam kiheina, leh ngeina luite nusia a ngeina thak pomna cih bangin kingaihsun hi.\nPawpi tuamtuam dinmun panin enlengh:\nMittaw ngate in saipi pen atuam tekin amuh mah bangun, pawlpi tuamtuamte in zong biakna leh pawlpipen atuam tekin mu uh hi. Pasian amuhdan uh kibang lo hi. Jesu zong amuhdan uh kibanglo hi. Laisiangtho zong amuhdan uh kibang lo hi. Gupna thu zong amuhdan uh kibanglo hi. Pasian’ gam zong muhdan kitum kak uh hi.\nTuiphum Pawlpi in pawlpi’ min tawh kizawi tawnin pawlpi ihcihpen “tuiphumna” bulphuh in thu leh la khempeuh mu uh hi. Christian biakna in aneih dimension ahi Krist sungah Krist hangin asiangtho nuntakna gen napi in ngahsa gupna tawh akizopna mulo hi. Greek philosophy zangin Laisiangtho ah mihing thu asim khak uhciangin kha leh pumpi in khenkhamin kha, pumpi akipaaikanna leh akikhen theihlohna Laisiangtho’ gennate musiang zolo uh hi. Amuh uh thuman khat pen thuman ie abuppi in pom uh hi.\nPentecostal/charisma bawng pawlpi tuamtuamte in “Khasiangtho” bulphuhin, agen ahawm khempeuh uh tua tung tawnin khia uh hi. Minam tkhatsim khatsim adingin “power encounter” pen strategy ahoihpen hikhinlo ahihna, mihing khat leh khat zong emotional feeling level kibanglo ahihna, Laisiangtho pen tanglai mite tunga Pasian’ kipulaakna hi, kei adding zong Pasian’ kipulaakna pen kei Laisiangtho hi, cih tawh tawnnate tawh buai lai uh hi. Emotional feeling tamzat uha, mihing pen emotional being ahihhangin intellectual, moral, and physical being ahihna mukim zo lo hi. Amau muh lian thuman khat tawh thuman dangte nawlkhin uh hi.\nJehovah Witnesste in Pasian’ min pen a Hebia laipanin la uha, tua min bekmah leitung bupah pau nam tuamtuamte in zatpih ding hi, cih uh hi. Ahizongin hih leitang mah luah sawm, Judahmite ngeina pen leitung laizangah koih uh hi. Jesus Krist sungah innteek tuan omlo, cihte muzolo uh hi. Aluinate bei dinga athak hong paiding hi, acih pen spiritualized in concrete fulfillment in real life dingin sanglo uh hi. Thuman khat amuhna uh tawh athuman dangte nawlkhin uh hi.\nLutherante in Martin Luther muhna zui in “upna bek tawh gupna” bulphuh in Laisiangtho hongin gen uh hi. Naungek tuitheh tuiphumna, sawltak pawlpi cilte nekkhawm nekziate muzo lo a, apaikhiatna pawlpi zatdan mah tawh kalsuanto hi. Amaute muhkhiat thuman pen THUMAN ie aphel khat hia, amuhloh uh thumaan om lai hi.\nZawma Pawlpi in zongin leitung ukna leh makaihna, leh pawlpi kipumkhatna bulphuh in vaihawm uh hi. Church Tradition ultung sakin Laisiangtho phen uh hi. Misiangthote luah nading Van inn pen leitung hisak a, Nu Mary palai in azat nate uh Laisiangtho bulphuh ding bulkip neilo hi.Kipumkhatna in Christian nuntakna ah aphelkhat bek hia, abup thu hilo hi.\nSeventh-day Adventistte in thukhenna, kumkikna, Thukham, siangtho nuntakna cihte kisam cih muhkhiatna tawh dingkhia uha. Genbelin zong nei hi. Thuman leh doctrine pai uha, mi le mi kizopna ah thanem uh hi. Khat le khat na ki-itna uh mite in amuhciangin KEIMAH’ nungzuite na hihna mite in amuding uh hi,cih sin ding leh ngaihsut dingin ngaihsun masa zo lo uh hi. Thuman pen abucingin atheih uh hangin mihing leh mihing kizopna, mihing lakah Jesu banga tualbialna siamlo uh hi.\nMethodistte in zong John Wesley ie hehpihna tungtawna upna pen gupna method dik hi, cih mukhia uh hi. Ahizongin Laisiangtho tawh akituak lianlo pupa ngaina ahi tuitheh tuiphumna, naupang ngeksen tuiphumna leh asiangtho nuntaknate nelhsiah lai uh hi.Christian nuntakna akipat zia ding thuman mukhia uh ahihhangin thuman khat hinapi, thuman bucing mutuanlo uh hi.\nMittawte in amau muhdantek mah sai hi, ci uh hi. Amaute muhdan namkhattek pen sai’ ie thu phel khat bek amu uh na hi hi. Atatakin, amuhdan tenguh gawm uh henla, zom dimdiam thei uh hileh Sai tuamtuam piang lodingah Sai pumkhat piang sak ding uh hi. Tua bangmahin biakna pawlpi tuamtuamte in amuhkhiat uh Laisiangtho thumante gawmin zom dimdiam thei le uh, pawlpi tuamtuam apianna panin PAWLPI piang ding na hi gige hi.\nHih Mittaw Nga leh Saipi gentehna ah mittaw nga bek ahihhangin biakna leh pawlpi muhzia ah mittaw pen leitungah a tullom in ki om hi.. Mit khua mu ihbat hangin lamkhat panin mittaw ngate tawh ih kibang uh hi. Ih tha hanta khat tek ah ih thanemna tampi na om hi. Tomkaih kikleng, Atom Biakna Pawlpi khat sim khat sim in khuavak muh leh bulphuh khattek tawh Pasianin leitungah thuman azel azek dingin hong zang hinapi, ihmuh khuavak pen phelkhat bek nahia, abukim khua vak na hilo hi. Abukim theih nadingin aman ah kigawm thei in, amanlo ah kamkum thei zenleng Topa’n bangzahta in hong zang zaw lai ding hiam?\nPrevious: Singapore Bank damiah taihpa Thai ah kiman, kikemlai\nNext: Kawlgam pan Mizogam lutna ~ Rev. Khup Za Go


url: =Zomi a ka pian – 2 ~ Hau Za Cin :: ZOMI DAILY\nZomi a ka pian – 2 ~ Hau Za Cin\nposted on 25 November 2015 at 10:25 am Lomkholna: Article, Hauzacin\nZomi a ka pian – 2\nA minam uh a kisaktheihpih ding zah vua a kisaktheihpih minam ah ka pian manin hampha ka kisa hi. Pawlkhatte in Zomi kisaktheihpih lua lawmlawm in midangte bang va it manlo liang uh hi. Zomi a it luat mann un midang a hua hi hetlo napi va lawmbawl manlo, va khual manlo, va it manlo in va liit kha thei mawkmawk uh hi. Zomi te in kuamah itloh neilo, kuamah muhdah neilo a, amau leh amau a ki itluat manin midang a it ding zah un a it manlo hizaw bek hi. Mite in amau a it leh it loh zong a thei manlo lianga minam ading a khualte ahi uh hi.\nPawlkhat bangin minam dangte it ding maw itlo ding cih nangawn ngaihsun manlo in Zomi adingin nitum den uh hi. Zomi khuallua kisa in Zomi a itpihlo banga a muh khak uh om leh hehsan mawk uh hi. Zomi a it luat manun a mipihte mahmah a lametzah in Zomi itlo bangin mu leh hawmthawh nuam phial mawk uh hi. A diak in makai dinmun a ding, minam nu leh pa dinmun ah a ding, mipite etteh leh mite mitsuante bang diakdiak Zomi it sa kei le uh ‘kamtam’ man dek zel uh hi. Hihte khempeuh makaite a muhdan man hilo, makaite a hawmthawh man hilo, minam a it luat manin minam in kalsang suan henla, midangte tawh kitonton nawnlo in midangte mai ah na paikhol zel lai lehang cih a deihluat man uh na hi gige hi!\nMakaite pawlkhat leuleu in minam itna leh innkuan sung pan a kipat ding hi cih phawk lua liang uh ahih manin ama innkuan pan itna kicingsak ziazua pah nuam ahih manin minam khualma in ama innkuan na khual ciuciau uh hi. Tua pen pawlkhat in ‘angsung thei’ peuh ciin na ‘kamtam’ man dekdek zel uh hi. Innkuan khat a picin leh minam a hampha ahih manin a ngaihsun siam veve ahi hi. Ahi zongin minam khuallo in ama innkuan bekbek a nasep kipatni pan a sih ding hong khual laizang leh bel tua makaipa/nu leh siapa/sianu pen ‘angsung thei’ takpi hi a, kuama paktatloh ‘mihing’ ahi hi. Zomi ahih mana tua banga gamta hilo in a mihing mihinna ah lungsim ngaihsutna a kisam om ahih manin a tuaci gamtat hizaw ahi hi. Tua bang mite pen Zomi sung ah pianglo in minam dang sungah piang leh zong a ‘mihing mihinna’ a kikhel ding hituanlo hi. Tua bang Zomi sungah a om leh zong leitung ah minam lian khat Zomi sungah zong mihing zia tuamtuam nei kikim hi ciin ngaihsutpak ding ahi hi. Ahi zongin Zomi te in tua bang mite kipakta lo hi cih zong a tel mahmah dingin a ‘bil dimin’ hilh ding kisuanhuailo hi!\nA kipattah minam, nute nau awih la in,\n“Bawi aw hong khang mengmeng aw,\nPam a luidawng hong bang aw,\nPam a luidawng nong bat ciang,\nNu tha khek aw, pa tha khek aw\nBawi aw e”\nciin a nauluai a vei Zomi nupi te ahi uh hi. Nauluai a vei nupi in leitung uk hi a kicih mah bangin i nute hong pattah dandanin mihing a kikhangkhia ahi hi. Huaiham dinga hong pattah uh leh huaiham, uisan dinga hong kipattah leh uisan, guta dinga hong kipattah leh guta ahi hi. Midang it thei ding, midang khualna nei dingin hong kipattah leh tuaci pah a, it ding itloh ding deidan neisa leh lungsim paizia sahang lah hisamlo a ‘gial bilbial’ dinga hong kipattah leh zong tua bang kihi pah hi. Zomite sungah lungsim kawi, ‘ahi bilbial’ a om ding ka um kholkei hi.\nMuhna ciangciang a ciamteh thei, sikna ciangciang a tel, sinna ciangciang a zang thei minam sungah piangsakpa in hong piansak pen ka hamphat mahmah na khat hileuleu hi. Mawtaw sungah hong tuangsak leh kituangsiam pah hi. A hawlna hong kilensak leh kihawl thei pah lel hi. A pei kitam hong bawlsak leh kisiam lel a, a kilhna tuamtuam nangawn a lian a neu cilo in kikilh ziahziah lel hi. A kibulh dan khatvei mu peuh lehang a siam pahpah minam ihi hi. Vanleng nangawn a hawlna tutphah ah i tut nak leh kilingselo a nuamtaka a hawl veuveute ihi hi.\nNidang pek, pupa hunlai pek pan sazuk ki bek vanzat in i neih lai pan zong i vanzat khat peuhpeuh a zawhthawh mahmahte i hi a, tua zawh i pupa khangah tu leh tem, hei leh sengte a kizat ciang zong a kizatna ding bang tek ah siam mahmah in a zang thei Zomi te ihi hi. Buk leh Zabel nangawn a bawlto a, taiteh leh siksem nangawn a kizatna ding banga a lumlet ziahziahte ihi hi. Tu nai diak pan laikung leh laidalte i mu a, a tungah i ut ut i gelh thei a, pilna, siamna, theihna i ciamteh ziahziah hi! Laibu bawl in tangthu i kemcinga, labu bawl in la i sa khawm ziahziah hi. Computer hong piangin internet hong kibawl a, i thu leh lateng i khumsuk pah hi. Khaugui banga kikhung leitungbup a vialcip internet tungtawn in tu in thu leh la i kikhak ziauziau a, nopna dahna, pilna thu tampi khutme dawn tawh i kikhak ziauziau hi.\nZomi te in i sawk khak peuh kisiam a, i theih khak peuh kizangthei hi. Laibu tuamtuam kiphen in a sungah pilna theihna omte i mit tawh en in i lungtangah i ciamteh a, i khuak ah kem in i khut leh khe tawh i zangkhia hi. I mi i sate in noptuamna a ngahna dingin pilna siamnate i zeekkhia ziahziah a, sum leh pai hauhna neihna te i nisim nuntak nuamsak dingin i zangthei hi. A khangto masa minam leh gamte omdan i muh i theih nak leh a zangthei, a zui thei Zomi nam ihi a, piangsakpa thupha hang bekbek hi ciin ka ciamteh hi. Leitung mi khempeuh in Zomi te bangin a muh a theih khempeuh uh amau hamphat na dingin zangtheilo, zeek theilo uh hi. Tua manin a hampha minam ah a piang ka hi cih kitel mahmah hi.\nLeitung i mitkha tawh i etpak ciangin nisuahna lam ah pilna leh theihna tampi na kipankhia a, ahi zongin amau hamphatna ding leh amau nopsakna dingin a zang leh a zeek taktak pen nitumna lam gamte na hizaw diak tawh kibang hi. Zomi te zong leitung khantohna huih lak ah kileng zialzial in a suk a to kantan in nisuah nitum na kawm in i leng ziahziah hi. Tua i lengsuk, i lengtohna ah i tuah thute i tenna gamnuam leh huihkhi siang lenna mualdawn vangkhua i tun ciang leitung i ‘suk et’ mah bangin i tuah i zakte i zangsuk pah ziahziah hi. Tua manin leitung pilna siamna pen Zomi ten i bul pat a tam veva nailoh hangin a kimusa, a kitheisa khat peuh i zat theihloh, i zeek siamloh omlo hi. TV hileh ki enthei, Football hileh goal sung mah ah kikhum kaukau lel! Biang nuh ding ahih leh Zolia te’n nuh siam lua… hilh kullo (tangval ten a leisak bek si lel, a zatdan hilh tawmtawm kullo uh… nuam ei!!!)…\nMualtunga teng i hih mah bangin leitung pen ei sanga sangzaw kuamah om nawnlo a, mi khempeuh a suk-et te ihi hi. A niam-et ihi kei a, a suk-et ihi hi. Hih thu i tel mahmah ding hoih kasa hi. Zomi tein kuamah niam-et, neu-et hilo a, ahi zongin ‘suk-et’ uh hi. Niam-et leh Suk-et kibanglo hi. Niam-et cih ciang thusimlo a neubawl, micinga mulo cihna hi a; Zomi te in kuamah tua bangin bawllo hi. Ahi zongin piangsakpa in a koihna mun pan kuamah a ‘to-et’ kullo in, a ‘tung-et’ zong kullo in a ‘suk-et’ dingin a bawlsa ahi hi.\nKuamah a to-etlo minam, kuamah a niam-etlo minam, ahih hang mi khempeuh a ‘suk-et’ minam ah a piang ka hi hi. Zomi khempeuh tua dinmun ah a om ihi hi.\nTua pen a lamdang hilo a, thupha hi ciin ka tuat hi. Tua hangin piangsakpa in thupha hong piakte ka simsim ciang a hampha mahmah mi, thupha lianpi a sang minam ka hih lam ka phawksemsem hi. Ka hamphatna leh ka thuphate ka simsim mateng ka lungdam ding zah in a lungdamlo ding pa ka hi cih ka phawk saan hi. Noh zong na thupha uh simsim dih uh – na lungdamna ding uh tamlua ding hi. Mite deihsakna ankuang bek hikei, a kine khin zolo a kisilh khin zolo lungdamna thupha ahi hi. A kizeek cing lua mahmah van leh nate bek hilo in a kikhom tawntung ding mun leh hunte a hi hi. Zeek cing kei cih a omlo ding huihsiangte bek hikei, mite neihloh hamphatna i ngah tamlua mahmah hi. A niam ah hong koihlo a, a sangna ah hong kikoih khinte ihi hi. Mite tui niin i huansak innkun ah hong luang hilo in Zomi te tuiniin leh tui zatsa te mite innkun leh huandai kiim ah luangkhiate ahi hi. Tui siangtho peuhmah mualdawn pan hong phul a, tui zatsa leh a niinsa peuhmah a sangna pan a niam lamah luangsuk hi.\nNang zong Zomi na hih mana na thupha saante na sim kha ngei hiam? Na tenna mualdawn ahih ciil limlim pan thupha na saante na suut ngei hiam? Huihkhi siang leh tui siang bek hilo, singgah namcih leh vasa ham kiaukiau na zak dente bek hilo thupha dangte na ngaihsun kha ngei hiam? Zomi in na pian manin hampha na hihnate na sunmang, na zanmang sungah na mangmat ngei hiam; na ihmut ma, na zingthawh ciang na ngaihsun ngei hiam? Kan in sut in hilecin na lungdamna a kiciamteh zolo hamphatna a ngah na hih lam na phawk ding hi. Kei leltak in ka hamphatna hizah gen ding ka neih leh nang adingin na phawk khak loh, na suut nailoh lungdamna hong pia ding hamphatna tamlai zen si’n cia!\nPiangsakpa in leitung leh a sunga om khempeuh omzia ding gel in zeek a, ama theihloh in a piang khatzong omlo hi. Lungkiat huai na sak a om ciang meikai khit ciang nisa hong lang ding na theihkholh bang hi cih phawk in. A hoih pen dingin hong gelsak amah hi a, ama theihloh in a piang khat beek omlo hi. Amah i it peuh leh amah a muangte a nusia ngeilo PA amah bek ahi hi.\nZomi a ka pian ka hamphatna khempeuh hih laidal tungah gelh khin zo leng ut mah sing maw… gelhgelh ni cileng laidal in lah cin kenteh, laitui in zong cin kenteh, hun leh nite nangawn hong bei ding hi… tua ahih manin ka gelh nailoh, ka kuih nailoh ka hamphatnate laidal tungtawn bek hilo, kam leh thu bek tawh hilo, gamtat leh luhek bek tawh hilo, a taka zat theih pahpah dingin a hih theih na mun khempeuh ah a zeek dingin thungetna leh mawng a neilo lungsim ngaihsutna ah hong phawkpih den un maw…\nZomi a ka pian mahmah — hampha buang ing ei mataw!!\nPrevious: Tonh Thu (3) ~ Awn Za Pau\nNext: Biakna leh Nampi lungsim ~ Kham Khan Suan\nLift button teng zun apek sese naupangno khat Lift sungah awkcipsuak\nZIUSA pan KHUADO Thupha puakna\nA (3) veina Gambup Khawmpi (21st Century Panglong) nuamtak kizo


url: =ZAM Thupuak :: 07 Apr 19 (Thu ngetkhopding zaksakna) :: ZOMI DAILY\nZAM Thupuak :: 07 Apr 19 (Thu ngetkhopding zaksakna)\nposted on 6 April 2019 at 1:49 pm\nZOMI TE THUNGET KHOP DING ZAKSAKNA :: 2019 kum sungin Malaysia leitang tungah om Zomi te kha 3 val deuh sungah luang 9 bang ih nuntakna bei a, ih dipngekna in zong hong khasiat huai mahmah hi. Tua ahih manin Zomi bup lungkihual in adiakdiak in Malaysia om Zomi te ading ih biakinn ciat pan in thunget khop hun khat lak dingin ih kizasak nuam hi. Ei te kipum khat in ih thunget khopna ah Pasian in lungkim in nalamdang hong sem ding hi. Anuai a hun bangin kipumkhat in thungen khawm dingin ih kizasak phapha hi. Ani: April 21, 2019 (Sunday) Amun: Zomite Biakinn Khempeuh ah Ahun: Eima kikhop hun sung ciatah (Easter Sunday ni ih pawlpi hunsung ciat ah hun limcii khat la ding.) (Note: Sabbath ni biakpiakna a neite a’dingin April 20 ni hiding)\nNA CONTACT NUMBER TE UH HONG UPDATE UN\nZAM card tawi member te in ZAM zum ah na phone no. te uh update hong bawl hamtang un. Phone No. kilaih tam ahih manin ih phone No. te update ih bawl ham tang ding kisam hi. A zenzen in UNHCR lam pan vai khat om leh na contact No. aman lopi tawh bangmah hong kisam thei lo ding ahih manin update ih bawlna ding hong zasak ung.\nKAMLET SEM NUAM TE IN SAZIAN HONG PIA UN\nUNHCR zum leh zum dangte ah Zomi kamlet (Interpre -ter) ding mi kisam zelzel a, a hun zui in ih sap pah theih dingin Zomi sungah Kamlet (Interpreter) nasep a lunglut te in min sazian nong piak nang uh hong zasak ung.\n2019 ZSM laibu te I hawm khiat zawh kha 4 bang hong cingta ahih manin March kha bei ah ih laibu khempeuh Zum ah ih puak kikna dingin ih ki zasak hi. Hong ap kik khin zong tampi mah ki om a, hong ap man nailo zong zong ki om lai ahih manin in a manlang in nong ap kik nang uh zong hong zasak ung. Mapang khawm in ih sep khopna te hangin tuni ciang a kalsuan zo ih hihi.\nSuangphei khuami Sia Enn Sian Khai – Palm Tree and Cedor Project Ministry in Malaysia hong zin sungin Zomi te a it aveina tawh kizui in ZAM zum ah hong hawh in thapiak na leh thupha piakna hong nei ahihmanin kilungdam mah mah hi. Topa’n siapa nuntakna hong zang semsem tahen.\nZAM zumpi ah ih Zomi ngeina van tuamtuam te ahiZopuan Design tuamtuam, Zoniik Design tuamtuam, Puanten, Puandum, Zodial(Silk), Puanlaisan, Zokhi, Tanghciin, Khephiau, Zolukhu, Zothungkuah, Zodial cihte akipan naupang puan tuamtuam te deih zahzah kilei thei hi. Tua bek loin khui tuamtuam leh anuai a laibu te zong kilei thei hi.\nNa UN vai lunghimawhin kannop dotnop khat peuh peuh nanei hiam? UN Department tuamtuam ah laigelh sak nopna neih leh ZAM Member te ading mangenloin ZAM zum pan lai kigelh sak theiden hi.\nMawngken Khuami, Kawlpi leipi veng ah teng Sukte beh Pa Lian Suan Kham (Kum-52) in 04 April 2019 ni-in upmawh lohpi in PJ University Zato pan in hong nusia hi. Pa Lian Suan Kham luanghawm tawh kisai in ZAM/ZSM pan in vaipuak kila hi. Hih sang gam pa hong nusiatna tawh kisai in ZAM/ZSM pan in zong dahpih na ih pulak khia hi. Topa’n a dah a kap khem peuh a lamdangin hong heh nem tahen.\nZOMI’ TANGMI THUNGEN PAWL\nZomi Tangmi thungen pawl te makaihna tawh Zomibup a ding thungetna om ding ahih manin, a gamla a nai cih omlo thungetna ah nong kihel kimciat na dingun zahtakna lianpi tawh kong zawn uh hi. A diakdiakin tulaitak Malaysia gambel te dinmun adingin nakpi takin thungetna kinei ding hi. Lungsim kipumkhat in ih thunget khopna in nalianpi hong piangsak ding cih ih lam en hi. Contact person: Siamah Ciin Ph. No.: +60182688752\nTulaitak a diakdiakin RSC leh DHS interview te kinawh sap mahmah ta hi. Tua ahihmanin interview napai ciang in pelloin na theih ding thu pawl khat hong om zel hamtang hi. Tulai tak pen ei ading hun nunung hong hi ta ahih manin interview ah kiginglopi a na paina pen nang leh nang a kibawlsia tawh akibang nahih lam phawk gige in. Ih mailam kalsuan nadingte ei mau mahmah in a hoihpen ding in hanciam tek ni.\n7. A diakdiak in tulai tak min kitaih te DHS a sap laitak ahih na tawh kizui in ih min tawh kisai hoih tak ih ki ging kholh ding hong thupi mahmah ding hi. Khat vei mawh matna om khin ahih manin tutung ah ih dawndan leh ih lakkhiat dan ih siam ding hong thupi mahmah ding hi.\nmangngilh kei in. Phone hong kiho ciangin zong hoih takin kiging kawmsa in dawng kik inla, thudot hong neih leh zong na zum vai tawh akipelh loh ding hoih tak ngaihsun kawmsa-in dawngkik hamtangin. Kam khat I dawn khialh na tawh supna tampi piang thei hi. A diakdiak in hong sapna Department I theih kei leh zum I pai ciangin nawn kai na tampi om zelzel hi.\n1. Cing Cing (Tahan) Today’s Smile Dental Center\n1. MCCM Genvai Kipawlna RM200\n2. VLA pawlpi RM100\nZAM zum pen nisim in zingsang nai 9:00AM-6:00PM sung kihong den hi. Zum phone te ahi 03 2142 6659 leh 03 9226 1926 te zong zum hun sungin kiho thei ding hi. ZAM hotline pen a hun sim in kiho thei den ding hi.\nPrevious: Na zongsatna phiat in\nNext: Brexit buai aa kibuai- upmawh nabangkei


url: =Tusung internet inn-ah sia bilbel ahihman-in groups niinphiat nuamtuam nacihcih laaitak mah-uh'n phawklek khat nei sese ing-a!\nNung-in AU Prime Minister Tony' kiang-ah laikhaak khat: Issues among recent Refugees leh current social issues gawmtuah-a ka-puakleh anuai-a bang-in hong thukkiik-hi.\nKa' phawklek thu-pen; akhangkhin gamliante-in agammite aginalo mahmah-a akisehte nangawn awlmawhbawl siamse uhhi. President Thein Sein' kiang-ah Indigenous Issue (Zomi and its neighbours) bangpen kha 6 pha-ta, hihbanghi, cih omlo, "lai na-ngah saam-ung" cihzong omlo-tawh ka' saaikaak ciang-in;\nAU-ah lei-pen 2007 kum-a refugee khat ka' hihna-tawh atung liikliak leltak khat' laigelh hong dawntuahzia-in pianthakna lianpi khat hongnei sak-hi. Kawl Uliante-tawh kikeelki liinlian cihthu ka-phawk baan-ah, Zomi ulian daan-a I-neih honkhat-zong Kawlte-mah ciing-in laikhawng khaak lehang thulianpipi-mah agen-a I-kineih nangawn hongki dawnglo giapleh, "tua-nu/pa leltak, dawn taakkei, koihpeuh, kitheihmawhbawl lellehang daai lel-inteh, ..." cihte om ahihziak-a ka' veina hong hawmsawn sukpak hi'ng.\nKiniamkhiat cihciang-in, ahau pipi kizawngsak, alianpipi kineusak cihlam-in Zomite-in la hilehang kilawm-hi. Kiniamkhiatna amaantak-pen sociological perspective pan-in "mi awlmawh, don, kin" cihna ahihi. Zomite tuabang ding-in internet uliante leh kumpi naseem uliante, biakna makaai upate' tung-ah cialna abawl hini-ei!\nZomi Pasian' Thupha!


url: =Korin Masa 5 | Siantongluan.net\nKorin Masa 5\nKorin Masa 5 |\nNote lakah numei tawh paktatna nasia mahmahin, lawkite nangawn a gamtatlohte na gamtatna uh hong kigen a, mi khat in ama nukik nangawn a luppihna thu ka za hi.\nTua bang kimlai bangci kisaktheih ding na hi uh hiam? Note na dah mahmah ding uh hizaw a, tua bang mite pen note lak panin na hepkhiat ding uh ahi hi.\nNote tawh ka pumpi-in ka hong omkhop loh hangin note tawh ka lungsim hong omkhawm a, ka pumpi-in note tawh a hong omkhawm zah mah bangin tua bang a gamta mite tungah i Topa Jesuh min tawh mawhsakna thu ka khen khinzo hi.\nNote na kikhop khawm uh ciangin i Topa Jesuh Khrih vangliatna in eite hong ompih ahih manin, note tawh ka lungsimin ka hong omkhawm hi.\nTopa Ni hong tun ciangin tua bang mite kha in hotkhiatna a ngahtheihna dingin Satan in amau pumpi a gimsak dingin na piakhia ta un.\nNote lakah hih bang gamtatna om napi-in na kisaktheih uh dahhuai mahmah hi. Silngo themkhat in annel lompi a pawmsak theih lamtak theilo na hi uh hiam?\nNote na siangtho theihna dingun mawhna silngo luite na paikhia un. Tua hi leh silngo sawhloh annel lom thak na hi ding uh a, zong ahi takpi mah na hi uh hi. Bang hang hiam ci leh i Paisan Pawi hun hong tungta a, eite Paisan Tuuno ahi Khrih kigo khinzo ta hi.\nTua ahih ciangin mawhna leh gitlohna ahi silngo lui a kisawh anlum tawh Paisan Pawi bawlloin, silngo a kisawhlo, siangthona leh thutakna tawh bawlzaw ni.\nLai ka hong gelhna sungah, numei tawh a paktat mite tawh na kikholhlohna ding uh ka hong gen hi.\nTua bang ka hong cih ciangin numei tawh a paktat, a huaiham, a guta, milim a bia lawkite tawh na kikhawl kei un, ka cihnopna hilo hi. Tuate tawh kikhawllo ding ci lehang, leitung panin paikhia un, cihna suak ding hi.\nTua ka hong laigelhna sungah ka cihnopna pen, thu upna sungah unau khat hi hang, ci napi-in numei tawh a paktat, a huaiham, milim a bia, mi gensia, zukham, ahih kei leh a guta theite tawh kikhawl kei un, cihnopna ahi hi. Tua bang mite tawh an ne ding nangawnin zong na tukhawm kei un.\nTua bang a pualam mite mawhsakin thu ka khen ding kei nasep hilo hi. Pasian in amaute thu khen ngawn ding hi. Ahi zongin note in na pawlpih uh mite tungah thu na khen ding uh ahi hi. Lai Siangtho in, "Note lak panin migilopa na lakhia un," na ci hi.\nTedim Lai Siangtho / Laibu: Korin Masa 5


url: =Zolai in Manglai, Kawllai te bangmahin ahoihna thu :: ZOMI DAILY\nposted on 22 October 2014 at 12:00 pm Lomkholna: Article, Literature\nMi khat khat in ei Zo lai a phatna thu ngaihsun loin Kawl lai Mang lai a phatna bek a phawk hi. Tua in kam tuam ahih manin a kilang deuh hang ahi hi.\nLai ih sinin, thu dang tampi a om hangin a thu lian belin pilna ih khang tuamnah ding thu ahi pen hi. Bang lai kua lai hi ta leh, ei tungah pilna a khangto theihnah ding ahi peuh peuh a hawih lo a hih kei ding hi.\nMihing in pilna siamna kheempeuh a tam pen, lai sung pan a sin a, a theikhia a hi hangin, tua siamnate a zat leu leu ciangin a sinna lai pen zang nawn loin a lung sung pan a theihna bek tawh a seem ta hi. Tua ahih ciangin tua hih siam bawl siamnate le lung pilnate ih sin theihna ih ngah zawh theihnah ding peuh peuh lai hawih a hi ding hi. Bang lai hi ta leh tampi ih gelh thei, ih sim thei hangin ih pumpi sungah hih siam bawl siamna phate le lung pilna hawihte ih ngah khit ciang a ih zat kina (kikna) pen bek a man pha hi.\nMi kheempeuh in hih siam bawl siamnate leh lungsim siamnate leh a man pha a tung lam a ih siamsate kheempeuh ih ngah nuam a ih sin ciat hi. Tuate, kam tuam tawh sinna pan ih siam zawh ih ngah nawhnah ding, hun tam a bei thei zaw hi. Ei kam tawh sin leeng, a hun tawm bei thei zaw ding a sinnate zong a tel takin ih thei thei zaw ding hi.\nTua tham loin ei gam sung panin ei lai a kizatna a tam peng (pen) ding hi. Tua ahih ciangin Mang Kang gam Kawl gamte panin Mang lai Kawl lai a hawih pen ding hi. Ei gam sung pan in ei lai a hawih pen, tampi a kizang pen phattuamna a pian’nah ding pen a hi ding hi.\nKawlte Mangte in zong amau gam panin amau kam tawh tan tampi kum sawtpi a sin uh hi. Ei gam panin tan li ciangin bek ih sinin mi tampi in lai a phatna ih phawk ciangin tan tawm lua ih ci ding hi. Ahi hangin tua lai takin: “Zawng an lim mel thei lo” a cih bangin eite in ei lai a kiman’na kizatna ei gam sung pan a thupi zawnate ngaihsun loin Kawl lai Mang lai bek bek ih deih hi. Tua kam tuamte a hawih mah mah hangin ih siamnah ding hun tampina bei hi. Ei gam sung pan zong tuate zatna a tam kei hi. Tuate kumpi naseemte leh gam dang a pai kawi kawi zo dingte bek in tampi a zang bek ding hi.\nLai sin mi kheempeuh tua bang piang zo kim ding ih hih kei hi. A tam zaw in innah ompi ding ih hi hi. Mang Kawlte zong amau gam pan tua bangmah ahi uh hi.\nTua ahih ciangin hi siam bawl siamna leh lung pilna hoihte a tung lam a ih simsa thu manphate ih ngah theih baih ih siam thei baihnah ding peuh peuh ei phattuamnah ding ahi zaw ding hi. Tua siamna phate ih zatna pan phattuamna hong piangte in sum tampi zangin (sangin) a man pha zaw hi. Bang hang hiam ci leh, sum tawh siamna kingah hi lo a, siamna tawh sum kingah hi zaw hi.\nLai dangte zong mi tawm kha bek in a zang zo bek ding hi. Zo lai a hi leh ei gam mi kheempeuh in ih zang kim ding hi. Tua ahih ciangin lai dangte siam lohna sangin Zo lai siam lohna a kisam zaw kha ding hi. Phatmawhna thupi zaw hong hi kha ding hi.\nRev. J.H. Cope\n(Hih thu pen “Tedim Thukizakna” (The Chin Hills News), April Kha, 1933, Bu XIII, Nambat 2 sung pan hong kitei sawn hi. Lai gelh zia zong ama gelh dandanin hong kigelh hi. J.H. Cope in 1925 kumin Sangmang (School Inspector) a sep ciangin Kumpi Sangah Kawl lai tawh a kisin pen Zo lai tawh sinsak hi. Zo lai kisam a sakna thu hih a lai gelhna panin kimu hi. Tu hunin zong hih thu a kisapna om ahih manin I sim tek dingin kong khahkhia hi. A thu tel pak loh a om leh simkikkik lehang kitel thei hi. Laimal maan lo pawl khat bracket ah kilak hi. Rev. Gin Khan Nang)\nPrevious: Tulaai leitung Thuthang Tuamtuam Updates October 21, 2014\nNext: Zomi Lakhui thak DVD – Pasian’ minphatna Late “A nisim in, Ama’ hoihna” Taangkona


url: =Malaysia, Cameron Highlands ah mencim in Myanmar gammi 3 si :: ZOMI DAILY\nMalaysia, Cameron Highlands ah mencim in Myanmar gammi 3 si\nposted on 14 October 2018 at 8:46 pm Lomkholna: Malaysia, News, Sawltak, World\nMalaysia gamsung Cameron Highlands ah guahtui tamluatna hangin mencim a, Myanmar gammi 3 si cih NTS pan kiza hi. Tuni Sunday ni in thupiang hi a, Cameron Highlands, Kuala Terla, Kampung Tiga, Batu 49 aom innkhat mencim in atolhkhia ahihi.\nGuahtui tamluatna hangin innkhat akicim, lei atolhkhia kici a, asihlawh Myanmar gammi 3 te lakah numei 2 leh pasal khat kihelkha uhhi. Tuate pen kum 23 leh kum 34 gualpawl hi uh a, ageinai aom Farm te ah lokho nasem in aom uh kici hi.\nHihvai tawh kisai in kumpi thunei ahi Cameron Highlands police chief Deputy Superintendent Ashari Abu Samah in agenkhiatna ah Police te’n zingsang 10:40am hunpawl in mencim leitolh buaina om cih hongki zasak hi ci’n genkhia hi.\nKhuasung mite khatin phone tawh hongzasak in, kalawmte mi 3 mencim leitolh in hong vulhnelh cipsak hi ci’n honggen cihi.\nTuaciangin tuabangin aki vulhnelhkha te azongdingin Search & Rescue Operation kipanpah hi. Tuabangin azongkhiading te lakah District Police Headquarters panin Officer mi 3 leh adang Personnel mi 7, Fire & Rescue Department panin Officer mi 2 leh adang Personnel 16 te’n aki vuknelhkha te azongkhiading in kipanpah uhhi.\nZingsanglam 11:30am hunpawl in aki vuknelhkha numei 2 te alawmte’n mukhiathei uh a, tua numei 2 tepen anih in sikhinta uhhi.\nAhi zongin adang aki vuknelhkha pasal khatpen kimuzo pahlo ahih manin Search & Rescue Team te’n zongpah ngeingai uhhi. Asawtlo in mencim leitolh ii vukcipkhak khempeuh ki mukhia hi.\nTua mencim leitolh in anawkkhiat innpen kumpi te theihpihna omlo, phalna omlo in illegal in akilam cisawnsawn hi. Mencip laitak in buksung ah nasemte a ihmut laitak hi a, guahtui tamluatna hangin tua bukpen kicim in leitawh atolhsukkhawm ahihi.\nMore: Myanmar, Mawlamyine ah guahtui tamluatna hangin leitolh in Pagoda kisia\nTuabangin atuahsia asi Myanmar gammi 3 tepen Aung Thong (Kum 23), leh azi Naing Vai (kum 23), tuaban ah adang numei Mu Aye Aye (kum 34) cihte kihel uhhi. Tua asi mi 3 tepen apumpi tungah bangmah ID (identification document) omlo ahih manin, athu akicing in kitheician nailo hi.\nAhi zongin tua asi mi 3 te ii aluanghawm pen Tanah Rata aom Sultanah Hajjah Kalsom Hospital ah Postmortem bawlding in kipuak cih kiza hi. Sawltak #zomidaily\nPrevious: Gentehna hoihkhat (sehnel tungah ngasa) ~ Job Cinpi\nNext: I kap phial zongin ~ Dong Mung\nMalaysia pan Singapore tuipek in alutsawm Bangladesh gammi 4 kiman ~ ZD\nZAM Thupuak :: 09 April 2017 (UN vai USA Kentucky Thuthang)


url: =Vondeih Kep Ding – 138 (Dimno’ Pa) :: ZOMI DAILY\nVondeih Kep Ding – 138 (Dimno’ Pa)\nposted on 20 March 2018 at 12:42 pm Lomkholna: Article, Paukhankap\nDear Tawngno, Nungkum kipatlam khat in Canadian te pasal khat nitak in Pub khat ah pai in a lawmte tawh zudawn a, a ciah hun ding ciangin a zukham veng nai lo ahih manin Uber sam in ciah a, a zingsang ciangin a nusiat a mawtaw la kik dingin pai hi. Manager te-in a zukhamna hangin a mawtaw nusia in Uber tawh a ciah thu a theih ciangin thupi sa uh a, letsong hon khat piak beh uh hi.\nHih thu ka lungngaih ciangin eimite tawh kikhai sa ing. Ei pen zu dawn in i kham khit ciangin cycle la-in vaknuam kaltang se hi hang. Kua mah’n ka zudawn lam hong thei kei in teh, aci bang khat in khuasung teng ah awng to hi hang.\nItna lungsim leh midangte ading ngaihsut sak in a khual thei hileng zukham pi in vakngam huai het lo hi. Namdang lungsim picingte in, ‘zu a ham uh ciangin khat peuh taih khial kha in, accident kha leng,’ ci-in a mawtaw uh a lawmte hawlsak uh a, eimite in ahih leh zu i kham ciangin i mawtaw, leh i motorcycle te la-in ei mahmah in hawl in khuasungteng ah i vak sese hi. Ngaihsun taktak leng maw midangte liam leh bai ding, ei hangin khat peuh a sih lawh ding kingaihsut sak het lo-in, midangte khualna lungsim cinthem cia zong a kinei hethet lo hi mawk hi. Pilvang huaita sa ing, Tawngno!\nTawngno aw, khangno khat na hihna hangin zu peuhmah dawn kei in, hong ci keng. Ahi zongin na kamnam khit ciangin mawtaw ahi zong, motorcycle ahi zongin hawl peuhmah kei in. Zukhamna hangin tuahsia-a i om pen phamawh sa kei lai ing. Ei zudawnna hangin midang khat peuh in a liam lawh, a sih lawh ding pen piang thei sa lo hing.\nNang bek hi lo-in i khua aom khangno khempeuh in zu a kham uh ciangin inn ah om hithiat leh ut ing. Midangte khualna lungsim cinthem cia beek nei ta leng ut ing. Thukhual in midangte ading zong ngaihsut sak thei ta leng ut ing.\nA tuahkhak uh ciang bek in a kikhel pan leh a zuih sawm pan mi om uh a, ei pen tua ci bang mite hi lo ding hi hang. Thu le la kan in i tuahkhak sese loh hangin a hoihte zui in, a hoihlote peel ding hi hang. Ei tuah tektek, ei sin tektek khit ciang bek in zuih sawm in, i kikhel sawm pan leh bel zekai ding hi hang. Hong it, Na Pa (February 21, 2018)\nPrevious: Aki buaipihlo ZCLS (Zomi Christian Literature Society)\nNext: Tg. Suan Kam Lian (Hatlangh) ii luanghawm Malaysia pan Anlangh khua ah ki puading\nZAM Thupuak :: Chin State pan galtai te UNHCR in 2019 kumbeidong panpihding\nZAM pan dahpihna ~ Tg. Zam Tuan Tuang\nNupi khatin kumkhat valdeuh aphapan atangek meikuang lakpan honkhia\nCancer natna neite koici kepding (ahuampi)


url: =Pawlpi maw Laisiangtho? (The Church or the Bible?) ~ Peter Suumpi :: ZOMI DAILY\nposted on 14 December 2017 at 9:14 pm UTC+9:30 Lomkholna: Article, Biakna, Catholic, PeterSuumpi\nLaisiangtho pen eite aading in akisam pen ahi hi. Pope kisam lo hi. Pawlpi kisam lo hi cih te ih zakngei tek ahi hi. Ahizong in Laisiangtho sung nangawn ah Laisiangtho bek athupi pen hi cih genna Theory na hilh lo hi. Laisiangtho sung ah kihel in a hong hilh thu in Pawlpi pen Laisiangtho sang in piang masa zaw hi cih ahi hi. Topa Jesu mahmah in zong Laisiangtho sung bang mun teng gelh ahi hiam? Gelh lo hi.\nTopa Jesu in Laisiangtho gelh ding sang in ama min (Jesu Christu) tawh lungdamna thu hilh ding in Pawlpi khat bek na phut zaw hi.\nCatholic pawlpi aading in Laisiangtho le Pawlpi anih in kisam hi. Tua Pawlpi le Laisiangtho te nih lak ah khat aom kei leh khat zong om zolo ding hi ci in um hi. Laisiangtho khat bek tawh kicing ci in asang mite aading in dotna tawmtawm hong om hi.\nKhantna (1) Ciapteh ding in Laisiangtho pen Topa Jesu hong pai zawh AD 397 kum ciang dong tuni aa ih zat Laisiangtho bu bang in om nailo cih ahi hi. Laisiangtho pen Carthage Pawlpi khawmpi omma AD 397 ciang dong Laibu bu khat bang in kikaikhawm zo nailo hi. Tua hun lai in Yathih Siampi khat in Laisiangtho bu khat agelh ding pen kha 10 bang hun sawt hi.\nHih bang in Laisiangtho Laibu khat in hong piankhiat theih nading in Pawlpi in bangci kaih khop ahi hiam? Tua bang hun lai in Laisiangtho hong piankhiat nading in hih te Laisiangtho hi, hi te hilo hi cih khentat theihna thuneihna arrna pen Pawlpi sung bek ah om cih pen nial theih ding hilo hi. Hih bang in khentat theihna ding thuneihna arrna pen Laisiangtho sung ah om lo hi.\nNihna (2) Laikhetna hong pian zawh hun na ngawm in Laisiangthobu bu khat lei ding pen Christian te aading in haksa lai mahmah hi aa nidang lai laikhetna set omma AD 1500 ma lai ciangciang Christian khat in Laisiangtho bang ci neih theih ding ahi hiam?\nThumna (3) Matthew 18: 15 -17 na sung ah Topa Jesu in khentat theihna thuneihna arrna pen bang hang in Pawlpi tung ah kinga hi na cih ahi tam?\nMatthew 18: 15 – 17 sung ah “ Na sanggam te uh na tung uhah hong khialh leh pai in no tegel bek theihin a khialhna va gen un. Na thu uh a hong man leh na sanggampa uh a ngahkik na hi uh hi. Ahizong in na thu uh hong man nop kei leh, Laisiangtho sung ah, minih ahihkei leh mi thum theihna bek tawh mawhsakna khat peuhpeuh man pan hi, acih mah bang in midang khat ahi aa, nih ahizong in tonpih un. Amah in tua mite thu amannop kei leh Pawlpi te tung ah a thu ko un. Pawlpi thu na ngawn a manno[p kei leh Gentail mite le siahdong te bangin na ngaihsun un.\n“အကယ္၍ သင္၏ ညီအစ္ကုိသည္ သင့္အား ျပစ္မွားက်ဴးလြန္လွ်င္ သူ႔ဆီသုိ႔ သြား၍ ႏွစ္ဦးခ်င္း သူ၏ ျပစ္မွားမႈကို ေထာက္ျပ၍ ဆံုးမပါေလာ့။ သင္၏ ညီအစ္ကုိသည္ သင့္ကုိ နားေထာင္လွ်င္ သင္သည္ သူ႔ကုိ ျပန္လည္ ရယူႏုိင္ေပသည္။ သုိ႔ေသာ္ သူသည္ သင့္အား နားမေထာင္လွ်င္ သင္ႏွင့္အတူ အျခားသူ တစ္ဦး၊ ႏွစ္ဦး ထက္ပိုေသာသူမ်ားကုိ ဖိတ္ေခၚလာေလာ့။ ဤသို႔ျဖင့္ ထုိသက္ေသခံရွိသူတုိ႔၏ နားခ်မႈႏွင့္ သင္တုိ႔ ညီအစ္ကိုအၾကား ေၾကေအးရန္ ေျပာဆုိမႈ စကားတိုင္းသည္ ထုိသက္ေသခံအျဖစ္ ရွိေနေသာ ႏွစ္ဦး၊ သံုးဦးအၾကားတြင္ သက္ေသတည္ေနလိမ့္မည္။ အကယ္၍ သူသည္ ၎တုိ႔ စကားကုိလည္း နားမေထာင္ပါက သင္သည္ အသင္းေတာ္ကုိ ေျပာပါေလာ့၊ အကယ္၍ သူသည္ အသင္းေတာ္ စကားကုိ နာမခံလွ်င္ သူ႔အား သာသနာပလူကဲ့သုိ႔ လည္းေကာင္း အခြန္ခံကဲ့သို႔လည္းေကာင္း ဆက္ဆံပါေလာ့။”\nLina (4) Christian te aading in abulpi penpen in “Laisiangtho” bek hi cih pen bang Laisiangtho mun ah kigelh hiam?\nNgana (5) Tuhun dan aa laithei mi atam nailoh hun lai ahi AD 1500 hun lai in laithei lo mi atamzaw te in Laisiangtho pen koi ci bang in sim thei ding uh ahiam?\nGukna (6) Hih laisiangtho ii zungpi le akip theihna ding khuampi te in bang ahihiam?\n1 Tim 3 : 15 “Ahizong in ka hong zekai khak zenzen leh thuman thutak khuampi le bulpi, a nungta Pasian Pawlpi ahi Pasian innkuan sung ah bang ci gamtat ding cih na theih nading in hih ka hong laikhak in lam hong lak ding hi.”\nAnungta Pasian innkuan pen Pawlpi ahi hi. Tua Pawlpi pen Laisiangtho ii khuampi le bulpi ahi hi.\nSagihna (7) Laisiangtho sung ah Topa Jesu in bang mun teng gelh hiam?\nGiatna (8) Laisiangtho sung ah Topa Jesu in zungzuipi te kiang ah Laisiangtho na gelh un cih sawlna bang mun teng ah om hiam?\nKuana (9) Laisiangtho simm in adeihna na khiat pen man mah hi, manlo hi cih bang ci theih ding na hi hiam?\nSawmna (10) Laisiangtho bu sung ah bang teng kihel ding hi cih pen bang ci theih na hi hiam?\nA tawpna ah akician mahmah dawnna khat tawh dawng ni cileng eite lam hong hilh pen Laisiangtho khat bek hilo hi cih kimu thei hi. Pawlpi pen ana piang masa zaw ahi hi.\nDotna – Topa Jesu in ama ii Pawlpi pen bang hun in na phut hiam?\nTopa Jesu in ama ii Pawlpi pen anuai aa bangin na phut hi. Tua in Matthew gelh lungdamna Laisiangtho alian 16 aneu 18 na sung ah kimu thei hi.\n“Ken hong gen in ah nang pen suangneu a cihnopna Peter na hi hi. Hih suangpi tung ah ka Pawlpi ka lam ding aa, sihna na ngawn in zozo ngei lo ding hi.\nTua bang ah Topa Jesu in Laisiangtho a bulhphut pawlpi na phuanglo zaw aa, lamlak ding in Pawlpi ana phuang zawkna pen adang laisiangtho mun te ah en dih ni.\nMatthew 28: 19 sung ah Topa Jesu in “ Tua ahih ciang in note pai unla midang khempeuh, keima nungzui mi suaksak in, Pa min, Tapa min le Khasiangtho min tawh tui sung ah naphum un.”\nMark 16: 15 sung ah Topa Jesu in “Tua khit ciang in amau te tung ah, Leitung khempeuh ah note pai kawikawiunla, mi khempeuh tung ah Lungdamna Thu na hilh ta un.”\nMark 16: 20 ah “ Nungzui te zong mun khempeuh ah pai in thu a hilh uh hi. Topa in zong amau te nasep seppih a, a thu hilhna te uh manhi, ci in a lahna in amau te tung ah vangliahtna limte a pia hi.\nNungzuipi te in Laisiangtho thuciam thak na sim kha lo uh hi. Thucian thak zong a kigelh ding aa akithawi akipat hun zong ahi hi. Nungzui pi te in “akam uh tawh Pasian thu” hilh in lamlak kawm in ngeina tradition te tawh Pawlpi naphut uh hi cih thu pen anuai aa Laisiangtho mun te tawh kimu thei hi.\n2 Thesalon 2: 15 sung ah “Tua ahih ciang in sanggam te aw, kam tawh ahi aa, lai tawh ahizong in ka hong hilh uh thuman te limtak in zui unla, kiptak in om un.”\n2Timoti 2: 2 na sung ah “Mi tampi te theih in ka thuhilh, na zaksa thu khempeuh, midang te a hilhsawm thei ding in a citak mite tung ah hoihtak in a zuih ding un na hilh un.”\nDotna –Laisiangtho pen koi bang in hong piang ahi hiam?\nLaisiangtho pen Catholic Pawlpi sung pan hong piang ahi hi. Thuciam thak pen AD 397 kum in Carthage khua aa Pawlpi khawmpi ah Pawlpi sung aa tulpi (Bishop) te le laithei te kikaikhawm in laibu te hong kaihkhop uh ahi hi. Laibu tuamtuam te hong kaikhawm in Laisianghtho in hong pian ma in mun dang tuamtuam te ah tua laibu te kithehthang in ana om ahi hi. Hih thu ih et ciang in tanglai Catholic Pawlpi in kum 300 val sung in Laisiangtho aom loh hang in ngeina (tradition) tawh Pasian thu na hilh uh hi.\nDotna: Kua in Laisiangtho sungah bang laibu te kihel ding cih khentat hiam?\nCatholic Pawlpi in tua laibu neu te pen hoihtak sittel in Khasiangtho vangliatna tawh akigelh hi aa, koi te Laisiangtho in ciamteh ding cih hong khentat hi. . AD 1440 kum laikhetna set ahong pian ma in Catholic Yathih siampi te in tua Laisiangtho te pen akhut uh tawh na tei kik ngelhngelh uh hi in a nuntakna uh tua bang in Pasian aading kipia khia uh hi. Laikhetna set hong kibawl khit na ngawn in zong Laisiangtho bu khat pen tamman lua ahihman in innkim in neih zawh ding hong thu baih lo hi. Laikhetna set hong bawlkhia masa pa ahi John Gutenberg in AD 1456 kum in Catholic Pawlpi ii amasa penpen Laisiangtho bu hong khenkhia hi. AD 1534 kum ciang ciang ah Martin Luther letkhiat Laisiangtho om nailo hi.\nDotna : Laisiangtho bu sung ah Laisiangtho, khat bek in Christian te aading akisam pen leh abulpi pen hi cihna bang Laisiangtho mun ah kigelh hiam?\nKigelh lo hi. Christian khat aading in Laisiangtho bek pen lam man hong lak laibu le Christian te ii bulpi hi cihna mun khat zong omlo hi. Laisiangtho in agen in ah; Laisiangtho sung aa kigelh te ii khiatna mantak in khiat theih nadingin Pawlpi dot ding hi ci in na gelh hi. Tu in ahileh ei ii utdan dan in ih khiat pen akilawmlo le ahih huai het lo ahihna Laisiangtho mun te en dih ni.\n2Peter 1: 20 sung ah “Na phawk ding uh a thupi mahmah khat in: Laisiangtho sung aa om thugen kholhna te, kua mah in ama pilna tawh ah khiatna gen thei lo hi.”\n2Peter 3: 16 sung ah “Lai a hong gelhna sung ah a thugen te tu-ate mah agennuam ahi hi. A laigelhna sungah a telhak thu tampi om a, theihna kicing lo in lungsim kiplo mi pawlkhatte in Laisiangtho sung thu a utut un a kawihei uh bang in Paul thugente zong aman lopi in khia uh ahihman in siatna a tuaklawh uh hi.”\nSawltak 8: 30 na sung ah “ Filip zong ama kiang ah va tai a, kamsang Isaiah laibu a simna za ahihman in, Na laisim akhiatna na thei hiam? Ci in dong hi. Amah in mi khat peuh in hong hilh tellohpi in bang ci theih ding ka hi hiam? Ci in dawng aa, ama leeng tung ah Filip a tuang nading in a sam hi.”\nDotna: Tua dan ahihleh Laisiangtho te a hilhcian ding sia in kua ahi ding hiam?\nTua sia pen Catholic Pawlpi sung aa anungta Khasiangtho Pasian ahi hi. Laisiangtho pen akibang lo in khiatna akikhiatna hangin adang Christian pawlpi gawm tul 40 val hong piang ahi hi. Tua bang aa atam nianua kikhen tangna pen Khasiangtho Pasian hang hi peuhmah lo hi. Protestant pawl khat te in naungek tuisawp pen sang na pi in adang protestant te in sanglo uh hi. Protestant Christian te ii Christian upna tawh kisai in kipum khat in kip thei lo uh hi.\nAhihang in Catholic pawlpi ahileh upna kiciamna (the creed) le upna bulpi te aom mah bang in kipum khat in hong makaih ding tuucing alianbel siampi (Pope) kinei hi.\nJohn 14: 26 sung ah Topa Jesu in “Ahizong in Pa in kei ma tang in a hong sawl ding Huhpa Khasiangtho a hong tun ciangin note tung ah thu khempeuh hong hilh ding a, note tung ah ka hong gensa thu khempeuh zong hong phawksak kik ding hi.”\nJohn 16: 13 na sung ah “Tua ahihman in thuman hong lak ding Khasiangtho hong tunciang in thu khempeuh a man in hong hilh ding hi. Ama ngaihsuttawm thu hong gen ding hilo a, ama tung ah akigen thute le a hong tung ding thute a hong gen ding ahi hi.”\nSawltak 1: 8 na sung ah “ Ahizong in note tung ah Khasiangtho hongtun ciangin vangliatna tawh na kidim ding uh a, Jerusalem khuasung, Judea gam sung, Samaria gam sung le leimong dong in note in keima thu na gen ding uh hi, ci in adawng hi.\nNidang lai in Pawlpi in athupi upna tawh kisai dotna te adawng ding akisap ciang in Khasiangtho Pasian ii lam-lahna tawh Pawlpi khawmpi na bawl in kikum khawm in na dawng uh hi.\nSawltak 15: 1-2 na sungah “Judea gam in Antiok khua ah mi pawlkhat hong pai uh aa, innkuan khat bang in a om thu um mite kiangah, Moses thukham sungah akigen bangin na vum uh na at kei uhleh hotkhiatna na ngah kei ding uh hi, ci in thu hilh ding hong kipan uh hi. Hih thu huhau un Paul le Barnabas, le hih mite kikal ah nakpi takin thu kinialna om in thu kisel uh ahihman in Paul le Barnabas le Antoik khua aa om pawlkhat te Jerusalem khua ah vapai in hih thu tawh kisai in tua lai aa om sawltak te le up ate tawh kimuh nading un a vaihawm uh hi.”\n(Hih Laisiangtho mun sungah Pawlpi khawmpi in hih bang in kitelkhialhna te aom ciang in Laisiangtho na zang lo in kikupna tawh thu ana khentatna kimu thei hi.)\nSawltak 16: 4-5 na sung ah “Thu hilh in a paina uh khua khempeuh thu um mite kiang ah Jerusalem khua aa om sawltak te le upate in zuih dingin a khensat uh ngeina te gen kawikawi uh a, tua ngeinate a zuih nadingun a hanthawn uh hi. Tua ahihman in Pawlpi mite a upna uh ah kip semsem in a nini in mi akibehlaplap hi.”\nThukhupna in ah\nLaisiangtho pen Catholic Christian te in athupi simlo hilo hi. Laisiangtho pen Catholic Christian upna ding in thupi mahmah hi. Catholic Christian te ii biakinn sung aa missa te zong Laisiangtho mun kammal vive tawh akigelh ahi hi. Catholic te aading in Laisiangtho pen Catholic pawlpi ii hilhna te tawh akibang in thupi in sang uh hi.\nCatholic pawlpi aading in Laisiangtho le Pawlpi anih in kisam den hi. Tua Pawlpi omkei leh Laisiangtho bek anuntak theih loh bangin Laisiangtho om kei leh tua Pawlpi zong nungta thei lo ding hi ci in Catholic pawlpi in um hi.\nSource: ကက္သလစ္လူငယ္မ်ားစုစည္းရာ Facebook group #LST pen Android mobile app Tedim laisiangtho Lailet: Peter Suumpi (Dec 14, 2017)\nPrevious: Yangon aom US Embassy paidingte theihhuai Policy thak\nNext: England ah naungek suakcilkhat alungtang apualam ah om, Operation kibawlsak\nLai hong khah khia pa pil tuak e a ki sam lo khong om sak mawk in


url: =Thuthak Tomkimcing 6 Dec 2014 :: ZOMI DAILY\nposted on 7 December 2014 at 10:09 am Lomkholna: Hauthang, Myanmar, News, World, Zomi\nTamu khua Baazaar veng ah ateeng Lianpu ( b) Khai Khan Cin kum 53 inn ah 2014 Dec 3 ni in galkap te in ainnsung uh vasit uh leh AK 47 lawng 11 leh atang bawm 11, M 16 lawng 5 leh nitak khua zingsung etna mit liimlang 7 mu in matsak uh hi. Mundang ah nei lai ding ummawh uh ahih man in azon kik uh leh Nanfalong ah Lianpi ( b) Bawi Lun Thang kum38 inn ah HK 33 lawng khat thautang bawm khat, Bomb lot na Kanstion (MADE USA)khat mu leuleu uh a, Khai Khan Cin tawh anih uh kiman beh khawm uh cihi. Hih thuzom in thu kiban sin leuleu ahih man in baazar veeng No 11 om Nu Dam Suan Cing kum 37 leh Tedim myo nee pan Nu Ning (b) Nu Ning Pum Vung kum 55 leh Kalay myo pinglong veng om Nu En Kho Hung kum 45 hih teng thum kiman beh uhhi.\nChin state ading in gamdang tembawl luttheih nading lampi leh Tembaw khawl nading in alem pen Paletwa khua pi phuah pha ding in Gamsung singhalh leh leisung sumpiang thusapi U Kyaw Ngein in Plan kibawl khia ta cih thu phuang khia hi. Paletwa vengthak mun ding Acre 1700 zai hi cihi. Paletwa pen Chin state ading khuasung inn te kihal mahmah in teeng uh a, zai mahmah ahihi. Veng thum in kikhen a, inn 1004 pha in Innkuan 1055 leh mimmal 9034 kiim pha uh hi. Kaladan gun lehlam khuapi tha ding in kigel hi a, milian mihau zaw deuh te in mun hoih ngah ding kigen hi. Khuapi thak kilam khin leh Tuipi pan tembaw khawl thei ding hi a, India nisuah na lam Mizoram Saiha Lunglei tawh sum bawl sum zuak mizo tampi te zin ta ding lam etna lian pi zong neihi.\nPrevious: Mangpha, Nu Catharina Ning Khan Vung\nNext: Zogam, Zomi, Zolai, Zo ngeina – 2


url: =Zomi te dinmun nam thum ~ Sia Pau Khai :: ZOMI DAILY\nposted on 20 July 2016 at 11:36 am Lomkholna: Biakna, News, Paukhai, Zomi\nZomi te dinmun ilungngaih ciangin inuntakna sungah dinmun nam thum anei ihihi. Ahun zui-in Topa in idinmun te ei ngaihsut sangin asangzaw leh ahoih zaw in honglam to den hi cih kimu thei hi. Asiapen dingin ingaihsut hun nangawn pen anungsang ciangin ahoih pen dinmun hongsuah toto Topa Pasian ahihi. I maban bing taktak ta ei icih hun ciangin kong thak hong kihong kiau kiau zel hi.\nPU LEH PA TE DINMUN:\nIh pulehpa te hun lai in gal ai sa ai in, manlah mahmah uh a, hamsia leh pausia te zangin dawi leh kau bia in nuntakna tualniam mahmah uh hi. Khua khat leh khuakhat kido in , beh khat leh beh khat kido in gal leh sa in akinei den te ihihi. Mawhmaisak cihbang omlo in akisam bangin phu kila in akithat te ihihi. Anungta Pasian itna isungah hongom nailo ahih manin taksa tawh septheih teng asem khia isuak hi.Tua ahihmanin idinmun lui pawlkhat enkik pak ni:\n1) Tualthak te.\n2) Hamsia leh pausia zang te.\n3) Dawi leh kau singleh suang abia te.\n4) Mawhna kimai saklo in akithuk tektek te.\n5) Beh lungsim , khua lungsim bek athupi sak te.\n6) Ei mimal muhna ciang bek tawh akalsuan te.\n7) Gal leh sa ai in , adah huai penpen mihing lu nangawn tungah gualzawhna pawi akham te.\nI pulehpa te dinmun sungah ahoih mahmah thu pawlkhat na om leuleu in tuate in:\ni. Citak uh hi.\nii. Hangsan uh hi.\niii. Lungdam khawm thei uh hi.\niv. Khat leh khat kihuh nuam uh hi.\nv. Dawi tung nangawn ah kum sim in ankuang lui uh hi.\nKhanglui lai a thu hoih lote nusia in, ahoih omte I kepsiam ding thupi mahmah hi.\nTULAI TAK I DINMUN :\nZomi te nuntakna sungah tulaitak idinmun pen vasa bang hileh bu itom laitak, inn ilam laitak, aisa bang hileng kua itawh laitak hi in, ngaihsut ding atam mahmah laitak ahihi. I omna mun leh mual tek panin kipusuak ciat a, mundang mualdang ah nuntak khuasak nading vaihawm in ipaikhiat laitak ahihi. Innlam aomte zong amau maban ding tek abuai mahmahlaitak ahihi. Ih foundation thakding igeel laitak ahih manin ahamsat mahmah na hun zong omdinga, alem zawkdeuhna mun leh hun zong om ding hi. Na khempeuh imuh tawm tam ahih manin ngaihsutna zong kituah pak theihloh hun zong omdinghi. Imuhdan kibang kimlo ahih manin ei muhdan danin zung ikhak laitak zong ahihi. Israel te bangin munkip leh gamkip ineih theihna dingin ihanciam laitak hi a, ikihawm thawh ciat dinga, ahizongin asiam zaw leh amusiangthei kuamah ki omtuan lo ding hi. Hih hunsungin akipsa leh akhosa khat peuhpeuh ah kipawl pak , beel pak leng lemzaw in teh acizong omtham dinga,ahizongin ihihna limtakin hih hun in idinpih kei leh denciangin hong zekai lua zel ding hi. Mordekai in Esther kiangh hihbang hun in bangmah hihlo in na omcip leh Judah mite suahtakna ding thu munkhat teitei pan hongpiang veve ding hi acih mahbangin denciangin Topa in amah a it eite adingin lampi honghonsak veve ding hi.\nTua ahihmanin tulaitak idinmun I etciangin akisam mahmah thu te anuai abangin gelh khia ni:\n1. I omna tek ah inuntakna hong lamto ding leh dinmun thak ah hongkha ding anungta Pasian mah zahtak in beelden ni.\n2. Khat leh khat kitelsiam in tha kipia siam ciat ni.\n3. Makai te tungah muanna lianpi nei in, agah imuh masiah hawmthawhna kammal tam zat kei leng.\n4. Mawhna kimai sak in, phu kilakna leh tualthahna te nusia siang zo leng.\n5. I deih kei ta zongin , I utkei tazongin I minam kipumkhat nading ahih leh thapia in panpih sawm phot phot leng.\n6. Tangthu tuanthu ikan kan sangin ikipum khat theihna ding thute hanciam in kalsuan pih zaw leng.\n7. Gualzawhna ngah khat aom teh lungdampih in, acimawh mite domto in kalsuan pih sawm leng.\n8. Ei kihelohna peuh asia leh ahoihlo dingin ngaihsutna nei kei phot phot leng.\n9. Midang te muhna ah akilem lo ibang phial zongin eisungah lungsim gawmkhawmin lawngkhat in luang thei leng.\n10. Ei ma inn mah lamlam phot leng , denteh itenna ding hongsuak ding hi.\n11. Midang te suktuahna leh khenkhapna te telsiam in ei leh ei mah kici tang tang thei leng.\n12. Apil te kiniam khiat in, mipi ten pahtawi siam leng.\n13. Ahau ten itna hongnei in mipi ten pahtawi siam leng.\n14. Kammal tuamtuam paukhiatna hangin imaban ding kitat sak kei leng.\n15. Kuam lungsim , khua lungsim leh beh lungsim te sangin Minam khat hihna lungsim ah dinmun kician neizo leng\n16. Akisam munmun ah khaici hoih tuh siamciat leng.\nTu laitak idinmun pen limci leh manpha mahmah ahih manin limtakin zangsiamleng. Leitung gam 35 sungah atungkhin Zomi te in I omna gamtek panin Pasian leh agam mite itna leh pahtawina ngahkim ciat sawm leng.\nZOMI TE MAILAM DINMUN DING:\nI nunglam sangin imailam saupi omzaw den hi, itheihsa sangin itheihloh tamzaw dena, ineihsa sangin ineihnailoh tamzaw denhi. Zomi te hongtung ding hun ah, Topa in zungkip hongkha sak tadinga, asel leh apalh hong kimu ta ding hi. Ih pu ipa te hunlai mah bangin khat guak inbangmah isem zonawn kei dinga, I minambup in ipankhop hun hong hita dinghi. Ingaihsutna te hong picing toto dinga, imuhna te hongsang toto dinga, ineihsa te hong thupi toto dinga, inasep zia zong hong khangto to dinghi. Tua ahih manin mailam ah Zomi te dinmun ding pen anuai abangin muhkholhna tawh pulaak ni.\n1. Israel te Santuipi gei pan alampi uh bing mahmah taleh Mosi ciangkhut zangin amainawt zawh mah bangun Zomi te zong bangbang ahizongin imai hong kihong mahmah ding cih phawk ni.\n2. Miphak 4 te amailam uh bing mahmah taleh amainawt uh ciangin Hauhna tampi angahkhak bangun kipumkhat in mainawt photphot leng ei ading Topa in hongkoih sak khin zo hi.\n3. Makai te thapia siam ni, makai ten mipi te deihna hongtang tunsak zawhna dingun honghan ciam ding uh hi.\n4. I ngaihsutna tuamtuam te gawmkhawm in, kuamah tangpek lo in lawngkhat in luangkhawm photphot dih ni.\n5. Biakna nasem te leh gamleh minam nasem te pen thu kikum khawm in ei lampi tek ah thak kipia siam ni.\n6. Ingahzawh nailoh thute ah lungkiat ngaihsut lo in ingah mateng in ngaksiam ni.\n7. Athupi zaw leh ahatzaw te pawl in aguallel zaw leh athanem zaw imite nusia kei ni. Mosi bang ni.\n8. Khat leh nih bekin nalian tampi semzolo ding ihihmanin atam theithei kipawl in igam ilei adingin mapang khawm ni.\n9. Ei innkuan , ei unau , ei khua ,ei beh leh ei angsung ading bekin ngaihsun lo in , minam bup adingin thungen ciat ni.\n10. Mimal kitel siamlohna tawh minam bup nasepna te nawngkai sak sawm kei ni.\n11. Apil zaw deuh te, anei zawdeuh te a zalian zawdeuh te zahtak siamin , amau zong mi namdang te pahtawi ding bekbek hong ngaihsun lo in, agentheih pen hun ah, anusia theilo leh anusia ngeilo ding amipih te hongkhual nadingin honghan ciam ding uh hi.\n12. Kipawlna tamlua ci in phun phun lo in , nahoih isep khop theih ding hanciam ciat ni.\n13. Ei a phatnuamlua in midangte a gensia lua cihbangin omkei ni.\n14. Sumbawl ten zong khangtampi kimang ding sumbawlna te itate nusiat sawm ni.\n15. Pilna sin ten zong lamdawt tawnin theihna omlo degree tampipi bek ngahsawm lo in, akizang thei dingin nuntak sawm ni.\n16. Ei khialhna aom leh kakhial cingam ni, midang te khialhna aom leh maisak zawh sawm ni.\n17. Den ciangin itangthu hong kikan ding ahih manin isim kik ciangin isim nopdingin gelh sawmni.\n18. Topan imuh nailoh, ineih nailoh, isan nailoh avangliatna thupha te hongsang sak ding hi. Cihtakna tawh ngaksiam ni, lungduaina tawh ngaksiamni. Minam vai ah kikha siasak kei ni, ih mite zong neumuh leh zahpih kei ni, minam abawl Topa in hong muden ding hi.\n19. Ih veng naupang te sangin ei tate puahsawm zaw ni, ikisap hun the itate bekmah in hong puahkik ding uh hi.\nTua ahihmanin hongtung ding hun Jacob in zungkha dinga Israel palh in dawnkhia dinghi acih mah bangin Zomi te zong hih Pasian kammal bangin inuntakna khempeuh Topan hong makaih henla, gualzawhna lianpipi hongmusak tahen.\nPasian in Zomi te adingin Khuahun thak hongpia dinghi.\nPau Khan Khai.\nPrevious: Sialsawm Pawi: Khangluite zatzia ~ J. Thang Lian Pau\nNext: US leh a pawl te’n Syria ah nautang 56 that kik


url: =Covid-19 mualpi i kantan zawhnang thu kingetsak tekni :: ZOMI DAILY\nposted on 15 June 2020 at 9:18 am Lomkholna: News, Thomasmung, USA, Zomi\nCovid-19 mualpi i kantan zawh nang thu kingetsak tek in kipanpih tek ni:\nTulai tak Zomite tenna Tulsa, OK kiim teng leh US mun tuam tuam ah COVID-19 peak khang han han kik in ei Zomite sung ah zong natna ngah tampi kibehlap ahih manin thu ngetna ah phawk tek ni. Topan hih COVID mualpi asawt loin hong kan tan sak zo ding hi.\nKhat leh khat tha kipia in kipanpih in information sharing te i bawlkhop ding thupi mahmah hi. Hi thei leh inn kihawh cih te nei nawnlo phot in phone leh FaceTime cih te tawh i kicontact ding hun ahi hi.\nAbeisa hun te ah i gen gen sa mah bangin Natna kidal nangin – “stay home, save lives” acih mah bangun i inn tek ah om ciat ding; Natna i neih (positive) cih i theih lian leh i innkuanpih te leh i kiim i pam te tung zumlo tak in genkhia in ei leh ei quarantine bawl in kikep pah ding, koi mah ah vaak khiat nawnloh ding;\nApualam pai khiat ciang maituam thuah hamtang ding; 6-feet social distancing bawl ham tang ding; Khut sial den ding, hand sanitizer zang den ding; Khat leh khat i kimuh ciang kinotset cih te zang nawnlo ding leh I kinotset khak leh zong khut sil pah, ahih kei leh hand sanitizer zat pah ding;\nCDC leh kumpi thunei te thu mang tek ding cih te phawk tek in zui tek ni. Hih te akicing in hong suak sak lai ning. Topan Tulsa leh US gam tuamtuam aaom Zomite i omna ciat ah hong kembit ciat in hih COVID mualpi i kantan zawh nang hong siam ta hen. Thomas On Sian Mung ( Thomas Mung Guite) June 14, 2020 Washington D.C\nPrevious: 2020 kiteelpi ah Zomi mipite kidophuai thute ~ Zam Thuam\nNext: Aussie-Zomite kong deihsak ~ Pu Zokhai


url: =TONGSAN EDITOR TE’ THEIH DING & ZUIH DING THUKHUN\nKawlpi pansan in Nipi kalsim pan Newsletter leh tulaitak Khasim i hawmkhiat Zomi Thukizakna ( Tongsan Weekly Newsletter & Tongsan Montly Journal) pen Editor semte’ manlahna le vai tuamtuam haksatna hang tawh a hunhun in kilaihto zel hi. Tua bangin Editorte’ kilaihna om ciangin Editor sem thei ding Journalism lam a uk le siamna nei zawdeuhte kizongin Tongsan Media Editor’s thukhun tawh kituak in nasem thak kikoih /kicialto zel hi.\nEditor sem dingte pen minam ading deihsakna le Zolai it in a zuun nuam ngiat mite kideih/ kizongh masa hi. A hang pen Tongsan Media in sumbul neihsa/ omsa tawh nasem kipawlna hi loin, lai sim mipite’ tatman (Subscription fees) le mimal /innkuan huhna (Donor) tawh kihawm/kisem bek ahih manin, sum le pai deihna or mimal hamphatna ding lametna tawh kisem zolo ahi hi. Ahi zongin veiina le ukna takpi tawh nasemte Tongsan Committee & adiakdiak in CEO ii hanciamna le kipiakkhiatna tawh thaman (or) khasum kipia hi. Tua manin Tongsan Journal – Editor semte zuih ding le nasepzia dingte anuai a bangin Thukhun kinei hi.\nTONGSAN EDITOR TE’ ZUIH DING THUKHUN LE VAIPUAKTE:\n(1) Tongsan Monthly Journal ah nasepna ah Endik (Editor) panmun tawh sem ding hi.\n(2) Thuthak (News) tuamtuam kaikhawm / kankhia in, Editorial gelh den dinga, laimal khiallo dingin endik (Spelling Editing) limtak bawl ding hi.\n(3) Thuthak (News) te Mikang lai (English) le Kawllai (Myanmese) pan Zolai ah lekkhia (Translate) thei ding hi.\n(4) Cope topa bawlsak Zolai (Tedim kampau) ABC- Roman Alphabet laimal gawmte bek zangh ding hi.\n(5) Editor semnu,sempa in a tawmpen kum 2 kizom semzom suak hamtangzo mi hi ding hi.\n(6) Editor pan khawlnopna aneih le a khawl ma atawm pen kha 2 sapin, Tongsan CEO tungah zasakkhol dinga, ama’ tang dingin mi kician (or) a mimuan khat zonbeh masa in, a muh khit ciang bekin khawl/tawp thei pan ding hi.\n(7) Thuthak (News) le Thului (Article) kipuakte apuak pa/nu min, Address le Reference / Source te kician lote Tongsan Journal sungah suaksak lo ding hi.\n(8) Tongsan Reporter te ahi lo, midang tung pan News & Article kipuakte sungah Kumpite. kipawlna tuamtuamte le mimal minsiatsakna te suaksak lo ding hi.\n(9) Thupuakna laidal bulpi (Original Notes) omlo in, kam gen ziau bek tawh suaksak lo dinga, tua laidal bulpi (Orginal notes) pen Tongsan Office File ah kem hamtang ding hi.\n(10) Editorial le News kipuakte pen a puak nu /pa in asia apha athuak ngam dingte’ thupuakte bek suaksak ding hi.\n(11) Mimal sumbawlna le thuzuakna (Advertisement) te Tongsan thukhun om bangin suaksak thaman /sum la den ding hi\n(12) Gam sung gampua a om Tongsan tanute le CEO tawh kizopna (Communication) limtak nei den dinga, Tongsan naseppih simloh apua lam pan midangte’ thugenpihna le thu tuamtuamte tawh nasem/kalsuan theilo ding hi.(13) Sumzatna le ngahnate sumkempi (Treasurer) tawh Sazian kibawng in nei khawm/ kitheihpih hamtang ding hi.\n(14) Tongsan Journal zuak man /tatman sumte Agentte’ tung pan kaikhawm den ding a, Thuzuak man sum ngahte akipan Sumkempi (Treasurer) tungah pia den ding hi.\n(15) Tongsan Journal laibawlna sum beinate (Voucher) tawh sumkempi tungah pia /ap den ding hi.\n(16) Editor pa’ khasum te kha bei ma in kipiakhol (ma piaklo) dinga, kha bei simin kipiakhia bek ding hi.\n(17) Editor pa damlohna vai ahi lo, vai dang tuamtuam tawh Kha khat sungah Editor tavuan asep kei le khasum kipialo ding hi.\n(18) Editor pa damlohna le inn sung haksatna khat peuhpeuh hangin Tongsan Journal sepzawhlohna om khak le Joint Editor le Cir-Manager te te hunlap in zasak in semsak ding hi. (Note: Tongsan Journal laihawm khawllo /kitatsatsak lo ding deihna ahi hi)\n(19) Tongsan Agent te tawh ahun zui-in kimuhna nei dinga, laihawmna tawh kisai kikuppih zel ding hi.\n(20) Tongsan Journal tawh kisai vai khat peuhpeuh sepkhiatna le vaihawmnate, Meeting hunte ah tanupi (Chairperson) sem ding hi.\n(21) Tongsan Journal Zogam le mun tuamtuam khak dingte a manlang thei penpen in khakkhia /hawmkhia hamtang a, a ngah le ngahloh uh kiciantak hopih (Phone Call) hamtang ding hi.\n(22) Tongsan Journal vai sumsazian tawh kisai sumkempi le Cir-Manager tawh sitkhawm dinga, Khaguk khatvei (Kumkhat nihvei) nei ding hi.\n(23) Editor pa mimal tawh kisai-in, Tongsan nasepna hang tawh vakna-ciahna khatah Setbing, Motor Cycle cihte khat peuh tawh tuahsiatna le liamna baihna a tuah khak zenzen le Tongsan Committee in kikupna kinei masa dinga, huhna le etna kipia ding hi. (Note: Tongsan Journal pen NGO le Company te bangin kipawlna lianpite hilo in, minam itna le veiina tawh kipumpiak nasepna ahih manin luangman liauna (Life Insurance) cihte kipialo ding hi.)\n(24) Tongsan Journal tawh kisai kumpi thunei lam le kipawlna le mimal tungtawn in buaina le thusia lasia vai khat peuh a om khak le Tongsan Editor bekin vai pua/thuak loin Consultant te, Publisher leh CEO te tawh pua khawm/ hawm khawm ding hi.\n(25) Tongsan Editor in naseppihte le adiakdiak in CEO i theihpihna om lopi-in, Media and Journalism kipawlnate le CSOs, NGOs khat peuhpeuh tawh kizopna le Tongsan Media min paulap in huhna le mimal hamphatna ngen theilo /kizom theilo ding hi.\n(26) Sep le bawlna khat peuhpeuh ah vai kisampak (Emergency) omte Tongsan CEO, Publisher le Consulting Editor te tawh ahun zui-in kithuza in vaihawm khawm ding hi.\nNote: Hih Thukhun pen Tongsan Editor le adiakdiak in Kawlpi a om Tongsan sumkempi akipan Tanute khempeuh tawh kikal nasepkhop zia kitelsiamna ding deihna bulpi ahi hi. Minam le Zolai khantohna ding pilna, siamna le tha le ngalte sit loin hanciamtak mapang khawm ciat dingin i biak Pasian in hong makaih hen.!\nTongsan Media Group tanute’ tangin,


url: =Puteek pa leh Tangval pa Tangthu :: ZOMI DAILY\nPuteek pa leh Tangval pa Tangthu\nposted on 24 March 2015 at 12:58 am Lomkholna: Article, Thawntuang\nTangval thahat mahmah pa leh a thahat nawnlo Puteek pa tangthu kong gen ding hi. Phat tuamna aom kei zongin thalakna dingin ka ngaihsut thu ka pulak nuam hi.\nTangval pa pen thahat ban-ah taihat mahmah hi. Sum zong hau mahmah in a sum Thung ip pi khat pua in a khua sung vuah vak hi. A hauna a khuapihten thei khin uhhi.\nKhat vei Bawlung ki mawl Tangval thahat pawl khatte kiangah kei hong delh unla hong khoih masa penpen ka sum teng ka pia ding hi cih kamciam hi. Tangval ten zong delh pah ngeingai in phazolo uhhi.\nNih veina leuleu Lo kha pasal 5 bangte ngei ah kei hong khoih masa penpen ka sum teng ka pia ding hi hong delh un ci-in tangko leuleu hi. Tua ten zong phazo tuanlo uhhi.\nThum veina leu ah Mawtaw cycle tai ki dem tangval hon khatte kiangah a cih ngei bangin kamciam pia in tangko leuleu hi. Cycle tawh a delh uh hangin amah kawi tai zalzal zel ahih manin phazo tuanlo uhhi.\nA tawpna ah Puteek pa khat a innka dawn ah ni lum awi khat kiangah Pu aw kei hong koihkha peuhpeuh ka sum tampi ka pia ding hi hong khoih khak sawmin tua hileh mihau na suak pah ding hi cihi.\nPuteek pa zong hoih gei ei..kei tha tawh delh leng cik mah hunin pha ngeilo ding, khoih kha ngeilo ding ka hihteh Bil ngong ki neih leng khoihkha pen ning cih ngaihsut siamna hong neih hi. Tangval pa in mi kiangah a cih ngei danteng\na cihteh Puteek pa in bang a hiam na gengen tel mahmah keng, ki tello lua ci hi. Tangval pa in Puteek pa telding leh a zak ding deih ahih manin Puteek pa zak ding naih pheiphei in cici in, Puteek pa in a za lo ki neih semsem aa, a tawpna ah…..hoi…ha..ci-in Tangval pa pen Puteek pa in hong hing mat zo lian hi.\nThupha ih ngahna dingin a ging khempeuh ih zuih pahpah leh Thupha ki tanlawh thei zawsop hi. Khat veivei a ging khempeuh Bil ngong bangin om hit hiat in thu khingkhai zelzel leng Thupha ngahna ding lampi na hi thei hi. A ging ngaih khempeuh zong up pahpah leh zuih pahpah huailo hi. Tua pen ciimna leh pilna hi gige ka sa hi.\nLungdam Pasian Angvan minam sungah….\nPrevious: Innkuan nuam bangci lamding? ~ David Tuang\nNext: Tulaai Leitung Thuthang Tuamtuam Updates March 23, 2015\nLeadership ~ Laitai April 2008\nMalaysia Banting vengsung ah damiah mi 4 kiman, khat kikapliam\nGam danga inn nasem dinga a pai numei te\nSen minamte a dangte sangin a tungtuan zawkna nam (10)\nMalaysia, Kedah ah mawtaw 4 kitaihgawp in nupa kopkhat aphual ah sipah


url: =Samuel Nihna 11 | Siantongluan.net\nSamuel Nihna 11\nSamuel Nihna 11 |\nGaldo dingin kumpite a kuankhiat hun tua kum phalbi sungin David in Joab, leh amah tawh a om a nasemte, leh Israel-te khempeuh sawl a, amaute in Ammon mite sugawpin Rabbah khua umcih uh hi. Ahih hangin David Jerusalem-ah om hi.\nKhatvei nitak lamin a lupna panin David tho-in kumpi innkhumzangah a pai leh innkhumzang panin amah in numei khat a kisil galmuh kha hi. A numei melhoih mahmah hi.\nDavid in mi sawlin tua numei thu kansak hi. Mi khat in, "Hih nu pen Hit mi Uriah zi, Eliam tanu Bathsheba hilo ahi hiam?" a ci hi.\nTua ahih ciangin David in kamtaite sawlin tuanu samsak hi. Tuanu ama kiangah hong pai a, amah in tuanu luppih hi. (Tuanu a khasim nitna panin a kisiansuah tung ahi hi.) Tua ciangin ama inn-ah a ciah hi.\nTua ciangin tua numei gai hi. Amah in mi sawlin David kiangah, "Nau ka paai hi," ci-in gensak hi.\nTua ciangin David in Joab kiangah thu puak a, "Hit mi Uriah ka kiangah hong sawl in," a ci hi. Tua ciangin Joab in David kiangah Uriah sawl hi.\nAma kiangah Uriah a tun ciangin David in Joab bangci om a, mite bangci uh a, galdona bangci mavan hiam cih dong hi.\nTua ciangin David in Uriah kiangah, "Na inn-ah ciahsuk in la tawlnga in," a ci hi. Tua ciangin kumpipa inn panin Uriah paikhia a, kumpipa kiang panin letsong khat in amah zui hi.\nAhih hangin Uriah a topa nasemte khempeuh tawh kumpipa kongpi gei-ah lum a, ama inn-ah ciahsuk lo hi.\n"Uriah a inn-ah ciahsuk lo hi," ci-in amaute in David kiangah a gen uh ciangin David in Uriah kiangah, "Khualzin-a hong tung hilo na hi hiam? Bang hangin na inn-ah ciahsuk lo na hi hiam?" a ci hi.\nUriah in David kiangah, "Thuciamna Singkuang, Israel-te, leh Judah mite gal sungah om uh a, ka topa Joab leh ka topa nasemte gamlakah giak uh hi. Tua ahih manin anne tuidawn ding leh ka zi tawh a lum dingin ka inn-ah ciahsuk ding ka hi hiam? Nangmah na hin mah bangin, hih bang ka gamta het kei ding hi," a ci hi.\nTua ciangin David in Uriah kiangah, "Hih lai-ah tuni zong om in la, zing ciangin nang kong paikhiasak ding hi," a ci hi. Tua ahih ciangin Uriah zong tua zan leh a zing ciang Jerusalem-ah om hi.\nDavid in amah samin ama omna-ah zu leh an nesak a, amah zu khamsak hi. A nitak ciangin amah a lum dingin a topa nasemte tawh paikhia a, ahih hangin ama inn-ah ciahsuk tuanlo hi.\nZingsang ciangin David in Joab kiangah lai khat gelh a, Uriah khut tungah a lai khak hi.\nA lai sungah, "Galsim a haksatna penah a madawkin Uriah koih in la, amah kivat tukin a sihtheihna dingin ama kiang panin nungkik un," ci-in a gelh hi.\nJoab in khuapi a umcih ciangin mi a hangte om hi, ci-in a theihna munah Uriah a seh hi.\nKhuapi mite hong kuankhia-in Joab tawh kido uh hi. Mite lakah David nasemte pawlkhat si hi. Hit mi Uriah zong kithat hi.\nTua ciangin Joab in mi sawlin galkidona thu khempeuh David kiangah a gen hi.\nAmah in kamtaipa thu hilhin, "Galkidona thu khempeuh kumpipa kiangah na gen khit ciangin,\nkumpipa a heh suakin amah in nangma kiangah, A sim dingin khuapi-ah tua zahin a nai-in pai na hi uh hiam? Kulh tung panin hong kap ding uh theilo na hi uh hiam?\nJerubbesheth tapa Ahimelek kua in that hiam? Numei khat in angawina suangpeek tungnung kulh tung pan ama tungah khiatsukin Thebez-ah amah si hilo ahi hiam? Bang hangin tua zahin kulh nai-ah pai na hi uh hiam? hong cih leh nangmah in, Hit mi na nasempa Uriah zong si hi, na ci ding hi," a ci hi.\nTua ahih ciangin kamtaipa pai a, hong tungin a gen dingin Joab in a sawl thu khempeuh David kiangah a gen hi.\nKamtaipa in David kiangah, "Mite in kote hong zothawhin gamlakah kote a do dingin hong kuankhia uh hi. Ahih hangin kote in kulhkongpi lutna dongah amaute ka notkik uh hi.\nTua ciangin thaltawite in kulh tung panin na nasemte hong kap uh a, kumpipa nasem pawlkhat si hi. Hit mi na nasempa Uriah zong si hi," a ci hi.\nDavid in kamtaipa kiangah, "Joab kiangah hih bangin na gen in: Hih thu hangin nangmah kilungkhamsak kei in; bang hang hiam cih leh namsau in koi lai panin hong vat ding cih a kimatheih lo mah ahi hi. Khuapi na simna hanciamin lumlet in, ci-in Joab hanthawn in," a ci hi.\nUriah zi in a pasal a sihna thu a zak ciangin a pasal hangin kap hi.\nA kahna a ven ciangin David in mi sawlin ama inn-ah tuanu lasak a, tuanu ama zi suakin, amah tawh tapa khat a nei hi. Ahih hangin David gamtatna thu in Topa lungkimlo sak hi.\nTedim Lai Siangtho / Laibu: Samuel Nihna 11


url: =Naungek suakcil anungtalai in ninbung sungah kipai, miksi in dehgawp :: ZOMI DAILY\nposted on 18 October 2017 at 11:21 pm Lomkholna: India, News, Sawltak, World\nIndia gamsung ah naungek asuakcil khat numei ahih manin, anu apa te’n deihlo in ninbung sungah paiziau cih Daily Mail pan kiza hi. Tua naungek pen ninbung, Plastic Bag sungah akipai hi a, ahunlap in ki honkhiathei hi.\nCentral India, Madhya Pradesh State sungah thupiang hi a, Bhopal Police te’n agenna ah hih naungek pen pasal hilo ahih manin, anu apa te’n deihlo in apaih uh hiding cihi.\nNinbungsung panin akitopkhiat ciangin miksi tampi in apumpi tungah bawmngeingai cihi. Ageinai ah anawkkha khatin naungek kap azak ciangin Rubbish Container sungah amukhiat hi a, hih naungek pen agihna zong ageina sangin niamzaw “Underweight” cihi.\nAmukhia Dheeraj Rathore kici ii genna ah Saturday zingsangtunglam in naungek kap kaza hi. Ninbung geiah kanawk laitak in kazak hi a, ninbungsung ka et ciangin naungek asuakcil khat kamu a, kapatau mahmah cihi.\nTua naungek ii alu leh apumpi khempeuh ah miksi vive in bawmngeingai hi. Tuaciang in alawmte kiangah huhna ngenin, tua naungek pumpi tungpan in miksi te hemkhia uh a, puanza tawh tuam uhhi. Tuakhit ciangin amanlang in ageinai aom Hospital khatah paipih uhhi.\nHospital panin Medical Staff te’n agenna ah hih naungek pen agihna 3.5 pound bek pha in, Critical Condition hi. Naungek suakcil pen 5.5 lb panin 8.8 lb kikal pen angeina hi a, hihpen angeina te sangin agihna tawmlua mahmah cihi.\nZato ah hoihtak aki etcian ciangin apumpi tungahzong liamma, akikui cihkhawng omkawikawi ahih manin, asuahkhiat limin kibawlsia “physical abuse” kibawl hiding cisawnsawn hi.\nPolice te’n thu bawlding in Case Register uh a, anu apa kuahiam cih kankhiading cihi.\nIndia gamsung ah tapasal bekbek kideihlua mahmah ahih manin, naungek numei asuah ciangin hihbang in apaiziau pawlkhat ommawk uhhi.\nIndia pawlkhat te ngeina ah numei in pasal aneihding ciangin sum, neihlelam tampi tawh leikul sakmawk uhhi. Numei in apasalding sum tampi bei in leikul, numei in pasal zahin anu apa te kemlo in, pasal aneih ciangin midangta suakziau cihbang ngaihsutna tengtawh tanu neihding pen hamsa asamahmah pawlkhat omlaimawk uhhi.\nRelated: Yangon Hlaingthaya ah naungek asuakcil akipaai khat anungtalai in kimu ~ ZD\nTapasal tepen gamhluahding, innkuan ii sumzon paizomna aluahding ci’n kimu a, tanumei sangin kidelhzaw mawk hi. Hihbang ngaihsutna ahoihlo te aomloh nadingin Campaign tuamtuam kibawl zelzel himahleh ngaihsutna akilaihzolo pawlkhatmah omlai veve hi. Sawltak #zomidaily\nPrevious: Malaysia gamsung biakinn leh pawibawlna te ah Bomb asukkhapsawm IS migilo 3 kiman\nNext: USA, Maryland ah thau kikapna piang, mi 5 kikapkha in 3 sikhin


url: =Nipini Kikhopkul Sese Maw: Pawlpi Ka Nuak Lel Diam?\nNipini kikhop pen biakpiakna kicilo ahih leh kikhop kul sese ding hiam, cih dotna hong om pah lian hi (Mi pawlkhat bang in nipini kikhop bek pen biakpiakna sa uh a, ahi zongin kikhawm nuam tuanlo lailai uh hi). Mun gamla pipi pan vai thupi tuamtuam nungsia-in sum le paai tampi zangin mun khatpeuh ah biakpiak kikhop kul sese ahi hiam?\nKul mah hi. Banghang hiam cihleh...\n1) Pasian thu kihilhna, thu-um mite tawh kikholhkhopna, leh nekkhawm neknate neihloh a phamawh ahi hi (Acts 2:42-46). TV, Radio, Internet, Digital tuamtuam tawh Pasian thu kihilhna ngai kha mah ding hi hang. Ahi zongin thu-um dangte tawh kikholhkhopna (fellowship) piang theilo hi. Nekkhawm zong khatkia in inn ah kine thei lo hi. I pastor pa in i inn ah hong puak kha mah ding hi. Ahi zongin nekkhawm pen inn-a kipuak ding hilo hi. Nekkhawm nek ni bek-akikhop ding zong hilo-a, nekkhawm in hong khamisak zaw, hong damsak zaw,Pasian maipha hong musak zaw zong hilo hi. Thu-um mite kikaihkhopna bek-a nek ding hi-a, Zeisu phawkna-a nek ding bek ahi hi (Acts 20:7; 1Cor 11:20-26).\n2) Kikhop ding pen Pasian hong sawl hi-a, thupi i sak kei phial le zong Pasian thu i manna-in i kikhop teitei ding ahi hi: “Mi pawlkhatte bangin biakpiak kikhopnate tawpsan kei ni. Topa Ni hong naita hi cih thei na hih manun khat lekhat than a kipia semsem un,” ci hi (Heb 10:25). Pasian sawlna i manna tawh Pasian deihna khat a sem kha ihih manin a hampha ihi hi. Kikhop nuam kei. Thugen lasak zaknop kei. Biakinn nuam kei. Hong ki-welcome kei. Hong ki-awlmawh beek kei. Nekkhawm zong kine ngap kei. Mi kitawm ta buang in. Khualum/dam lua mahmah lai, ctp., cih ding hi vetlo hi. Pasian in nop nasak uh leh kikhawm un, hong ci ngeilo hi.\nHih Hebrew 10:25 a kigelh hun lai-in kikhop ding limlim pen haksa mahmah hi. Kikhawm le uh bawlsiatna tuamtuam thuak uh hi. Singlom hen bangin kihenin kihal-a, a kihalna meikuang pen pawibawlna meivak bangin zang uh hi. Savun si banglai khawng tawh a hingtangin zialcip uh a, ui gilo gilkialte khawng nesak uh hi. Bungbu lehkhai-in a kal pan a lu dong sing-attem tawh a phelkhap uh zong om a, numei pawlkhatte bang a humsam uh tawh khuam tungah a sih dongun khai uh hi. Suangtum oksak-in tui sungah a khiat uh om a, ippi sungah khitcip-in tui sungah a khiat uh zong om hi. Sathau sa sungah a kan uh om a, sikbel sa mahmah sungah a hulkan ngiat uh zong om hi.\nTua hi-a, a kikhop uh ciangin luangkham lianga kikhawm uh ahi hi. Tua ahih manin Christian pawlkhatte in kikhop ding haksa hong sa uh hi. Kikhawm selo-in ei tumtak tekin om lel leng; i upna pulaaklaak se lo-in um khinkhian lel leng bawlsiatna le thahna tuamtuam thuak kha lo ding; vantunggam lah tung veve ding, ci uh hi. Kikhawm le uh a kithat thei lua mahmah ding hi na pi, Zeisu in, kikhopna tawpsan kei un, ci veve hi. Kikhawm le uh cin na nuntakna un sawng kha mah in teh; bawlsiatna le thahnate thuak kha mah un teh – ahi zongin kikhawm veve un, hong ci ahi hi. Mite in kikhop khat pen a nuntakna uh tawh khekngam liang ahih leh banghangin en haksa sa lai ding ihi hiam?\n3) I pianthak ciangin Khazih pumpi nate ihi-a, Khazih pumpi nate a vekpi-akizom dimdiam ding leh amau mun ciat-a a gamtang diamdiam ding ahi hi (1Cor 12:13-20, 27). I pumpi dang teng a kim hangin i khepimuk om kei leh kiplo hihang. I pumpi sungah a om lam kiphawk kha khollo napi, om kei takpi leh a poi mahmah tampi om hi. A taktak-in ci leng a nasem taktak teng pen a kimulo teng hi zaw lai hi. Khazih pumpi nate hi khin na pi, pumpi na a dangte tawh i kigina zop kei leh Khazih pumpi cidamlo ding a, ei mahmah pen natna/natna piangsak i suak ding hi.\n4) Zeisu pen pawlpi ih innkieu suang hi-a, tua tungah nungzuipite hong dingin tuate tungah thu-um mi dangte a kilamto diudeu ahi hi (1Pet 2:5-6). Kikhawm lo-in pawlpi mite tawh kikhawl kei leng Innkiu Suang Zeisu tunga kiciang ihih sam hangin na dangte tawh a kizomlo hi ding ihih manin i kip thei kei ding hi. I tungah zong kua/bangmah kilambeh theilo ding a, i nuai ah zong hong kidom hong kinang thei nawnlo ding ahih manin i puk pah ding hi. Ei bek zong puk lo-in Zeisu pawlpi i dengpai kha mai ding hi. Thukhenna kuan thuakzo ding!\n5) I pianthak tunga i ngah Khasiangtho letsongte pen pawlpi kilam na dinga hong kipia hi-a, ei nopsak mawkmawk na ding hilo hi (Rom 12:5; 1Cor 12:7; 14:3-5, 12, 17, 26; Eph 4:12). Kikhawm lo-in thu-um mite tawh kipawlkhawm kei le hang i Khasiangtho letsong ngah koi ah zang ding ihi hiam? Pawlpi kilamtoh na dinga hong kipia hi ven – kikhawm kei leng pawlpi koici lamtoh ding? Keiguak in inn ah LST simin thugen leng nuam sa zaw ing, ci-in i kikhamisak mahmah hang Khasiangtho a zahpihte i suak ding hi.\n6) Kikhopna lo tawh kikhami theilo hi. Zeisu tawh i kisut pen hun in itna i lah khiat hun, mawhna i maisak hun hi-a, midangte tawh kikhawlkhawm kei le hang kua tungah itna lak khia-in kua mawhna koici maisak thei ding ihi hiam? Pasian in pawlpi sungah khat le khat a ki-it ding (1John 4:12), a kihanthawn ding (Heb 3:13), na hoih a kisepsak diamdiam ding (Gal 5:13), thu a kihilh ding (Rom 15:14), a kipahtawi ding (Rom 12:10), a kihehpih diamdiam ding le mawhna akimaisak ding (Eph 4:32), kiniamkhiatna puan a silh ding (1Pet 5:5), thu a kingetsak dingin hong sawl hi (Jas 5:16). Khat le khat tua bangin na kibawl un, ci- a ‘khat le khat’ kammal a zat pen 70 vei bang hi-a, pawlpi sungah pawlpi mite khat le khat i kibawlzia ding hong hilh ahi hi. Kikhawm ngei kei leng hih Pasian deihnate koici zuih thei ding ihi hiam? Khatkia-in kikhami thei vet lo!\n7) Pasian phatna late, biakna late leh khalam late tawh khat le khat nakihanthawn un la, Topa phatna lasa un, ci hi (Eph 5:19). LST sunga Pasian phatna la a tamzawte pen mipi mai/lak-a kisa vive hi-a, mipi mai/lak mah-a lasa dingin zong hong kisawl hi (Ps 111:1; 1Cor 14:15; Heb 2:12). Mipi tawh ahi-a,mipi mai-a lasakna tawh ahi zongin khat le khat a kihanthawn ihi hi. Kikhawm keile hang koici bangin lasakna tawh midangte thapia thei ding ihi hi. Mipi la i sak ciangin i vekpi-in Pasian min a phat ihi-a, i vekpi mahin khat le khat a kihanthawn ihi hi (Mipi lasak ciang sak thadah kei ni). Vantung mite in Pasian phat-in, “siangtho, siangtho, siangtho,” acih uh ciangin zong khat le khat ki-en uh a, Pasian siangthona pen khat le khat tunga kiko ngiat uh ahi hi (Isai 6:3). Mipila i sak ciangin zong tua bang mah ahi hi.\nTua ahih manin pawlpi nuak kei ni. Piangthak taktak ihih nak leh pawlpi kinuak theilo hi. Pawlpi i nuak sangin si zaw le hang hoihzaw lai ding hi. Gina kei kha mah in teh – thungetna leh sep theih bangbang tawh puah ni. St. Augustine in, “Pawlpi pen numei kizuak hi-a, ahi zongin ka nu hi,” ci se hi. Gina kei mah, ahi zongin pawlpi lo tawh kha thu ah kinungta zolo hi. Pawlpi gina, pawlpi kicing,paubanna neilo pawlpi omlo mah ding hi. Banghang hiam cihleh ‘nang’ pawlpi mihi ve cin!\nAhi zongin Zeisu in pawlpi nuak ngeilo-in taisan ngeilo hi. ‘Nang’ hong taisan leh hong taisan zaw kha phial in teh – a pawlpi ahih leh taisan theilo hi. Ama phuh hi-a, ama lam ahi hi. Ama pat hi-a, bei ngeilo ding hi. A pumpi hi. A zi/mo hi. Pasian mai-a a dinpih ding ahi hi. A it tawntung, a gup tawntung hi-a, a sihpih ahi hi. Zeisu in pawlpi aa dingin a nuntakna a piaksa ahi hi. Tua ahih manin pawlpi a ginat zawhloh hangin Zeisu in puah tawntung hi. Tawpsan ngeilo ding hi. A pawlpi hong puahpuah lai dinga kawkbang lo-in hong bawl ding hi. Tua ni ciangin a hoihpen, a kilawmpen, a ngaihbangpen, a minthangpen hong suak dinga vantung mite mai ah Zeisu in, ‘en dih vo, ka pawlpi, ka zi, ci-in hong kisilhpih (kicua) ding hi. Tuuno mopawi hong siim khempeuh in zong ‘Oh, Pawlpi, pawlpi; Zeisu mo, Zeisu Zi; Etlawm mah si teh maw! Kua in nang hong nuak ngam ding hiam? Kuan hong taisan ngam mawk ding hiam,’ ci ding uh hi.\nHih article pen “Nipi Kikhop Biakpiakna Kicilo” cih ka gelh masak tawh simkhop ding …\nBy: Lian Muan Kim, PhD (Tongsan Columnist & President of Koinonia Baptist Seminary)